Skuad Ragbi 7’s negara lakukan persiapan ke Siri Ragbi Asia
Oleh MUHAMMAD RIDUAN MOHD HANAFIAH

29 Januari 2021, 11:40 am
MESKIPUN berdepan kekangan untuk melakukan sesi latihan, namun ia tidak mematahkan semangat atlet ragbi tujuh sebelah (7’s) negara membuat persiapan menghadapi Kejohanan Siri Ragbi Asia 7’s yang dijangka membuka tirai Ogos nanti.
Tahun ini adalah misi penting buat atlet ragbi negara untuk tampil cemerlang agar tidak jatuh semula ke saingan Trofi Asia seperti 2018. Bagaimanapun, pada 2019, pasukan negara muncul juara Trofi Asia dan kembali semula ke saingan utama.
Ketua jurulatih negara, Mohd. Saizul Hafifi Mohd. Noor berkata, pihaknya terpaksa merombak balik program latihan untuk memastikan pemain betul-betul bersedia untuk menghadapi saingan tersebut.
“Ketika ini pasukan melakukan latihan seperti biasa dan mengikut program yang telah ditetapkan oleh Majlis Sukan Negara (MSN) dan menerima bantuan daripada pihak Institut Sukan Negara (ISN)
“Banyak perancangan tidak dapat dijalankan dan terpaksa dirombak semula. Terdapat sedikit perubahan mengenai program yang kita jalankan pada musim 2021 ini.
“Kita harap apabila berakhirnya Perintah Kawalan Pergerakan (PKP), pasukan akan dapat melakukan persiapan terbaik termasuk perlawanan dalam dan luar negara.

“Kita akan tunggu arahan MSN dan juga Majlis Keselamatan Negara (MKN). Jika kita dapat kebenaran tidak mustahil kita mampu menyertai kejohanan peringkat antarabangsa.
“Fokus pasukan ketika ini adalah Kejohanan Siri Ragbi Asia 7’s. Saya harap kita dapat ke sana dan mampu tampil dengan persiapan secukupnya,” katanya.
Antara pasukan yang beraksi dalam saingan tersebut adalah Jepun, Hong Kong, China, Sri Lanka, Korea, Filipina dan Emiriyah Arab Bersatu (UAE).


Chelsea beli pemain bukan pilihan Lampard
Oleh KOSMO!

29 Januari 2021, 12:10 pm
LONDON – Bekas pemain pertahanan Leicester, Ben Chilwell dilaporkan menjadi satu-satunya pemain yang diinginkan oleh Frank Lampard pada jendela perpindahan musim panas lalu.
The Blues memecat Lampard Isnin lalu selepas gagal membawa Chelsea ke prestasi yang lebih baik dalam tempoh kebelakangan ini.
Pengurusan Chelsea kemudiannya melantik bekas pengendali Paris Saint-Germain, Thomas Tuchel untuk mengisi kekosongan yang ditinggalkan tersebut.
Kehadiran Tuchel diharap dapat mengeluarkan segala potensi yang adalah pada dua pemain baharu mereka, Timo Werner dan Kai Havertz yang masih gagal menemui prestasi terbaik sehingga menerima kritikan hebat.
Satu laporan di England menyebut, Lampard tidak mempunyai keinginan untuk mendapatkan khidmat kedua-dua pemain itu menyebabkan mereka gagal menyerlah.
Lampard dikatakan lebih berminat untuk mendapatkan penyerang Arsenal, Pierre-Emerick Aubameyang yang ketika itu masih bermain tarik tali mengenai kontrak baharu di Emirates sebelum menandatanganinya pada September lalu.

Selain itu, pengurusan tertinggi Chelsea juga membawa masuk Thiago Silva yang diperoleh secara percuma sedangkan Lampard ketika itu mengemukakan cadangan untuk membeli pemain pertahanan Burnley, James Tarkowski.
Lampard juga percaya, kehadiran pemain tengah West Ham United, Declan Rice mampu memantapkan aktiviti di bahagian pertahanan mereka tetapi cadangan itu ditolak oleh pengurusan The Blues.
Rice dilepaskan daripada Akademi Chelsea ketika berusia 14 tahun dan ahli lembaga pengarah Chelsea mendapati ia bukan pelaburan yang bijak untuk membawanya pulang dengan harga yang tinggi. – AGENSI


Kawat besi bukan hanya PKPD
Oleh ABDUL RASHID ABDUL RAHMAN

29 Januari 2021, 2:56 pm
TEMERLOH – Pemasangan kawat besi di beberapa lorong jalan di Taman Temerloh Jaya di sini dilakukan sebagai kaedah kawalan biasa dalam usaha membanteras penularan pandemik Covid-19.
Pengarah Majlis Keselamatan Negara (MKN) Pahang, Mohd. Zairasyahli Shah Zakaria berkata, pemasangan kawat besi berkenaan akan dilakukan dalam tempoh kuarantin individu yang mempunyai kontak dengan pesakit Covid-19.
“Ia bukanlah Perintah Kawalan Pergerakan Diperketatkan (PKPD) kerana kalau PKPD akan diumumkan oleh Menteri Kanan (Keselamatan), Datuk Seri Ismail Sabri Yaakob.
“Itu kawalan biasa sahaja, kita bimbang individu di lorong itu keluar ke bandar sebab kawasan itu ada beberapa rumah dikuarantin,”katanya di sini, hari ini.
Pemasangan kawat besi yang dilakukan oleh Angkatan Tentera Malaysia (ATM) semalam di beberapa lorong Taman Temerloh Jaya menggemparkan penduduk setempat.
Sehingga semalam, daerah Temerloh yang berada pada zon merah merekodkan 88 kes positif Covid-19.

Menurut Mohd. Zairasyahli pada masa ini terdapat individu yang dikuarantin di kawasan itu kerana mempunyai kontak kepada pesakit Covid-19.
Katanya, pemasangan akan dilakukan dalam tempoh kuarantin kira-kira 10 hari bagi memudahkan kawalan lebih berkesan.
“Ia memudahkan pihak berkuasa, jadi tidak perlulah hendak letak anggota sepanjang lorong itu atau pun lorong belakang. Jadi apabila ada kawat besi cuma ada satu hala laluan untuk keluar masuk sahaja,” ujarnya. – K! ONLINE.


Degil melepak, empat lelaki dikompaun
Oleh ABDUL RASHID ABDUL RAHMAN

30 Januari 2021, 7:28 pm
BENTONG – Akibat masih berdegil ‘melepak’ tanpa memakai pelitup muka dan tanpa penjarakan fizikal, empat lelaki dikenakan kompaun akibat melanggar Perintah Kawalan Pergerakan (PKP) 2.0 di sebuah kedai di bandar Bentong di sini semalam.
Ketua Polis Daerah Bentong, Superintendan Zaiham Mohd. Kahar berkata, dalam operasi kira-kira pukul 4.45 petang itu keempat-empat individu berumur 38 hingga 59 tahun itu masing-masing dikenakan kompaun sebanyak RM1,000 kerana ingkar PKP 2.0.
“Berdasarkan maklumat awam, sekumpulan lelaki mengelilingi sebuah meja tanpa memakai pelitup muka dan tanpa penjarakan fizikal
“Keempat-empat lelaki berkenaan kemudian dikompaun kerana melanggar PKP 2.0 yang mana kesalahan dilakukan di bawah Perkara 16 (1) Peraturan-Peraturan Pencegahan dan Pengawalan Penyakit Berjangkit 2021,”katanya di sini, hari ini.
Dalam pada itu, beliau berkata, sepanjang tempoh PKP 2.0 dari 22 Januari lalu sehingga kini sebanyak 22 kompaun telah dikeluarkan pihak polis kerana pelbagai kesalahan melanggar SOP ditetapkan.-K! ONLINE


Lelaki Thailand ditahan, gagal seludup 100kg ketum
Oleh NUR NAZLINA NADZARI

30 Januari 2021, 8:55 pm
KANGAR – Cubaan lelaki warga Thailand untuk menyeludup 100 kilogram (kg) daun ketum bernilai RM10,000 gagal apabila bot dinaikinya ditahan Pasukan Polis Marin (PPM) Kuala Kedah di perairan Kuala Perlis dekat sini hari ini.
Komander Pasukan Polis Marin Wilayah Satu, Pulau Pinang, Asisten Komisioner Rosman Ismail berkata, pihaknya dibantu risikan Agensi Kawalan Sempadan Malaysia (Aksem) Kuala Perlis dan Unit Dron Pasukan Gerakan Udara menahan sebuah bot fiber kira-kira pukul 4.30 pagi.
Katanya, serbuan tersebut dibuat hasil maklumat risikan berhubung kegiatan penyeludupan di lokasi berkenaan.
“Setelah memperkenalkan diri sebagai anggota polis, kami meminta lelaki berusia 28 tahun dan berasal dari Satun, Thailand itu untuk menunjukkan dokumen pengenalan diri namun dia gagal berbuat demikian.
“Pemeriksaan lanjut menemui 10 bungkusan plastik hitam mengandungi tumbuhan hijau dipercayai daun ketum yang disyaki cuba diseludup ke Thailand,” katanya dalam satu kenyataan di sini hari ini. – K! ONLINE


11 dalang sindiket pelaburan tidak wujud ditahan
Oleh NUR HUDA MUSA

30 Januari 2021, 9:01 pm
PETALING JAYA – Seramai 11 orang individu ditahan polis selepas dipercayai terlibat dengan penipuan pelaburan atas talian tidak wujud semalam.
Ketua Polis Daerah Dang Wangi , Asisten Komisioner Mohamad Zainal Abdullah berkata, bertindak atas maklumat, sepasukan polis dari Ibu Pejabat Polis Daerah (IPD) Dang Wangi telah membuat serbuan di lima buah premis yang terletak di Jalan Raja Chulan, Bukit Bintang, Kuala Lumpur.
“Dalam operasi ini seramai 11 orang suspek telah berjaya ditangkap iaitu enam lelaki dan empat wanita warga China serta seorang wanita Indonesia berusia dalam lingkungan 23 hingga 47 tahun.
“Pihak polis telah berjaya merampas 26 buah telefon bimbit pelbagai jenama, Mac Book (dua), modem (tiga), kad ATM pelbagai bank (10), bag berjenama (lima),” katanya dalam satu kenyataan di sini hari ini.
Turut dirampas ialah wang tunai RM 53,678 serta beberapa matawang asing seperti dolar Amerika Syarikat $85 (RM343.61), riel Kemboja 1,300 (RM1.30) serta 1,840 yuan (RM1,153.85).
Menurutnya, kes disiasat di bawah Seksyen 420 Kanun Keseksaan kerana disyaki terlibat di dalam kegiatan penipuan atas talian atau pelaburan tidak wujud.

“Kesemua suspek ditahan reman selama empat hari bermula pada 30 Januari hingga 2 Februari 2021.
“Orang ramai dinasihatkan supaya sentiasa berhati-hati dan tidak terpedaya dengan panggilan telefon dari nombor yang tidak dikenali bagi mengelakkan diri daripada menjadi mangsa penipuan sebegini,” katanya.
Mohamad Faizal turut menasihatkan agar orang ramai sentiasa menjaga keselamatan maklumat peribadi dan hadkan perkongsian maklumat tersebut di laman sosial supaya tidak disalahgunakan oleh penjenayah. – K! ONLINE


Penyelia tapak maut dirempuh kren di tapak ECRL
Oleh ABDUL RASHID ABDUL RAHMAN

30 Januari 2021, 6:50 pm
MARAN – Seorang lelaki maut selepas kereta yang dipandunya untuk diletakkan ditempat letak kereta dirempuh sebuah kren yang mengelunsur dari kawasan berbukit di tapak Projek Laluan Rel Pantai Timur (ECRL) Kampung Belimbing di sini, hari ini.
Mangsa yang maut dalam kejadian itu ialah Mohd Thaariq Asyraf Misbah,29, yang merupakan penyelia tapak pembinaan.
Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata, semasa kejadian kira-kira pukul 8.45 pagi itu mangsa sedang meletakkan kereta di satu kawasan di tapak projek berkenaan.
“Berdasarkan siasatan awal, semasa kejadian pemandu kren hendak mengundurkan kenderaan di jalan yang agak cerun sebelum tiba-tiba brek kren dipercayai tidak berfungsi menyebabkan kren berkenaan menggelongsor ke belakang .
“Kren berkenaan kemudian melanggar pemandu kereta yang sedang meletakkan kereta lalu mengheret kereta itu masuk ke dalam longkang,”katanya di sini, hari ini.
Tambahnya, akibat kejadian pemandu kereta yang berasal dari Johor meninggal dunia di tempat kejadian.

Menurutnya, mayat mangsa di hantar ke Hospital Jengka untuk bedah siasat dan siasatan giat dilakukan mengikut Seksyen 41 (1) Akta Pengangkutan Jalan 1987.-K! ONLINE


250 naskhah Kosmo!, Utusan Malaysia untuk petugas PKRC MAEPS
Oleh KOSMO!

30 Januari 2021, 8:59 pm
SERDANG – Syarikat Jalur Beringin Sdn. Bhd. menaja sebanyak 250 naskhah akhbar Kosmo! dan Utusan Malaysia kepada Pusat Kuarantin dan Rawatan Covid-19 Berisiko Rendah (PKRC) Taman Ekspo Pertanian Malaysia (MAEPS) di sini kelmarin.
Selain akhbar, turut disampaikan sumbangan sebanyak 2,400 botol air mineral kepada petugas di PKRC berkenaan.
Pengarah Urusan Jalur Beringin Sdn. Bhd., Madeline Urai Ajang berkata, sumbangan itu merupakan sebahagian daripada tanggungjawab sosial korporat syarikat tersebut.
“Pihak kami rasa bertanggungjawab membantu meringankan beban petugas barisan hadapan yang berkorban demi menyelamatkan nyawa orang ramai.
“Banyak sumbangan mereka dalam memastikan negara berada dalam keadaan terkawal daripada penularan wabak ini,” katanya kepada Kosmo!.
Menurut beliau, pemilihan PKRC itu dibuat kerana kedudukannya yang strategik dan merupakan antara pusat pemulihan terbesar yang menempatkan kira-kira 3,000 pesakit.

Jalur Beringin juga komited dalam usaha melawan penularan Covid-19 dan mengingatkan orang ramai supaya mematuhi prosedur operasi standard yang ditetapkan oleh kerajaan.
“Marilah kita bersama-sama membantu barisan hadapan melandaikan jangkitan Covid-19 di negara ini,” ujarnya.


Jiran nampak Adik kerap termenung
Oleh DIYANATUL ATIQAH ZAKARYA

30 Januari 2021, 8:50 pm
MELAKA – Jiran kanak-kanak yang dilaporkan meninggal dunia dipercayai akibat didera ibu kandung dan bapa tirinya semalam mendakwa mangsa kerap dilihat termenung di rumah keluarganya.
Gadis yang enggan dikenali itu berkata, dia turut merakam gambar mangsa selepas beberapa kali melihat kanak-kanak itu termenung di bahagian hadapan dan belakang rumah.
“Saya sengaja merakam gambarnya (mangsa) pada minggu lalu. Saya ada melambai tangan ke arahnya, namun tidak dibalas sebaliknya dia masuk ke dalam rumah,” katanya ketika ditemui di Taman Krubong Jaya di sini semalam.
Ibu gadis itu pula mendakwa, dia mendapat tahu tentang nasib malang yang menimpa kanak-kanak itu selepas berkongsi gambar mangsa dengan keluarga angkat sebelum tular di Facebook.
Artikel berkaitan : Kanak-kanak tujuh tahun maut didera ibu kandung, bapa tiri
Artikel berkaitan : Suami isteri direman tujuh hari

“Saya mengucapkan takziah kepada keluarga angkat kanak-kanak itu dan kebetulan anak saya pernah merakam gambar arwah termenung, jadi saya kongsikan gambar itu dengan mereka,” katanya.
Gambar mangsa yang termenung di tingkap rumahnya itu turut menjadi tular di laman sosial Facebook, petang tadi.
Mengulas lanjut mengenai sikap mangsa, keluarga itu berkata, arwah pernah dilihat bermain dengan dua adiknya di kawasan pekarangan rumah.
“Kami sekeluarga bekerja dan pulang lewat petang. Sekali sekala nampak dia (mangsa) bermain, ada juga terdengar suara budak menangis, tetapi tidak kerap,” katanya.
Wanita itu mengetahui mangsa meninggal dunia selepas melihat kehadiran ambulans sebelum dimaklumkan kanak-kanak itu lemas dalam tong air.-K! ONLINE


5,728 kes, 13 kematian direkod
Oleh SITI A'ISYAH SUKAIMI

30 Januari 2021, 6:44 pm
PUTRAJAYA – Sekali lagi kes baharu merekodkan angka tertinggi dengan 5,728 kes hari ini, sekali gus menjadikan jumlah kes positif Covid-19 mencecah 209,661 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, lima kes import mendapat jangkitan dari luar negara manakala sebanyak 5,723 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 47,388 kes.
“Sebanyak 13 kes kematian turut dilaporkan dan jumlah kes kematian Covid-19 di Malaysia mencatatkan 746 kes.
“Terdapat 3,805 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 161,527 kes,” katanya menerusi ciapan pada twitter rasmi beliau di sini hari ini.
Ujarnya, terdapat 319 kes positif sedang dirawat di Unit Rawatan Rapi dengan 120 kes memerlukan bantuan pernafasan. -K!ONLINE


Lebih 1,000 pemandu bas ekspres dakwa tercicir bantuan Permai
Oleh MOHD. RAFIE AZIMI

30 Januari 2021, 7:21 pm
ALOR SETAR – Lebih 1,000 pemandu bas ekspres dalam Persatuan Pemandu Bas Semenanjung Malaysia (PPBSM) kecewa kerana tidak disenaraikan sebagai penerima pakej bantuan Perlindungan Ekonomi dan Rakyat Malaysia (Permai).
Presidennya, Saadan Man berkata, pihaknya kesal dengan pengagihan bantuan tersebut yang tidak menyeluruh sedangkan pemandu bas ekspres merupakan antara golongan paling terkesan akibat penularan Covid-19.
Katanya, ketika ini terdapat pemandu bas ekspres yang langsung tidak menerima gaji dengan ada antara mereka terpaksa bekerja sebagai buruh di kampung demi mencari rezeki.
“Kami berasa pemandu bas ekspres telah tercicir daripada menerima bantuan tersebut sedangkan pemandu bas persiaran, bas pelancong, bas sekolah, kereta sewa, teksi dan perkhidmatan e-hailing tersenarai sebagai golongan layak.
“Justeru kami amat berharap supaya kerajaan dapat bersikap lebih adil, PPBSM bersedia untuk menghantar senarai maklumat pemandu layak menerima bantuan itu kepada kerajaan,” katanya di sini hari ini.- K! ONLINE


Ahmad Said dan isteri sembuh Covid-19
Oleh NIK NUR IZZATUL HAZWANI NIK ADNAN

30 Januari 2021, 8:31 pm
KEMAMAN – Pengerusi Badan Perhubungan UMNO Terengganu, Datuk Seri Ahmad Said dan isteri pulih daripada Covid-19 selepas 10 hari dirawat di Hospital Sultanah Nur Zahirah, Kuala Terengganu.
Bekas Menteri Besar Terengganu itu dan isteri, Toh Puah Seri Norliza Mahmud dibenarkan keluar wad pada pukul 6.30 petang tadi.
Sebelum ini, Ahmad yang juga Ahli Dewan Undangan Negeri Kijal dan isteri dimasukkan ke dalam wad HSNZ berikutan positif Covid-19 pada 19 Januari lalu.
“Saya bersyukur ke hadrat Ilahi kerana sudah mula sembuh daripada gejala Covid-19 yang sebelum ini menyebabkan saya kurang deria rasa dan bau serta (mengalami) batuk.
“Setinggi penghargaan dan terima kasih saya ucaplam kepada seluruh warga HSNZ yang telah memberi rawatan terbaik kepada saya dan keluarga,” katanya menerusi akaun Facebooknya di sini hari ini.- K! ONLINE


Uyaina, jatuh pun comel
30 Januari 2021, 7:26 pm
PETALING JAYA – Pengacara dan pelakon Uyaina Arshad berkongsi momen kejadian lucu yang berlaku kepadanya ketika mengendalikan segmen tajaan dalam program Wanita Hari Ini (WHI) tengah hari tadi.
Menerusi sebuah video yang dikongsikan Uyaina dalam Instagramnya, dia kelihatan hampir jatuh ketika berdiri di atas platform studio.
“Kadang-kadang, perkara buruk berlaku ketika siaran langsung. Kita mampu gelak sajalah,” tulisnya.
Perkongsian pengacara berusia 29 tahun itu menerima pelbagai respons daripada peminat termasuk rakan artis yang bersimpati dengannya selain ada yang menyifatkan kejadian tersebut sesuatu yang melucukan.
Menjawab komen daripada seorang peminat, pelakon drama Perempuan Tanpa Dosa itu menjelaskan keadaan tersebut berlaku disebabkan dia bergerak selangkah ke belakang sehingga kakinya terkeluar daripada platform.
“Untuk segmen tajaan, kami (pengacara) berdiri atas platform. Tadi Yana undur satu langkah ke belakang dan terkeluar kaki dari platform sebelum terpeleco,” jelasnya.

Namun begitu, peminat memuji sikap profesional Uyaina yang berjaya mengawal keadaan dan meneruskan pengacaraan seperti biasa meskipun hampir jatuh.
Malah kejadian berkenaan turut mencuri perhatian kekasih Uyaina iaitu penyanyi Raja Syahiran yang menyifatkan teman wanitanya tetap kelihatan comel.
“Jatuh pun comel, aduh,” tulis Raja Syahiran.
Pada masa sama, pengacara Maria Tunku Sabri berkata, kejadian sebegitu selalu terjadi kepada mana-mana pengacara ketika mengendalikan sesebuah program siaran langsung.
“Tak apa. Perkara ini jadi kepada semua hos,” tulisnya. -K! ONLINE


Yuna dedah tidak mahu berkahwin, takut majlis diceroboh media
Oleh MOHAMMAD SHAHEMY AZMI

30 Januari 2021, 6:00 pm
PETALING JAYA – Penyanyi antarabangsa Yuna mendedahkan bahawa dia pernah terlintas untuk tidak mahu berkahwin kerana bimbang majlis perkahwinannya nanti akan musnah gara-gara statusnya sebagai selebriti.
Menerusi satu hantaran yang dimuat naik Yuna atau nama sebenarnya Yunalis Mat Zara’ai dalam Instagram miliknya, dia merupakan seorang yang sangat menjaga privasi dan tidak mahu kehidupannya diganggu termasuk ketika majlis perkahwinannya.
“Saya terjumpa gambar swafoto ini beberapa jam sebelum saya bergelar isteri kepada @adamyousofunny. Kebimbangan terbesar saya sejak mula membuat muzik dan menjadi selebriti adalah memikirkan perkahwinan saya akan hancur.
“Sehinggalah saya memberitahu ibu bahawa saya tidak mahu berkahwin. Sehinggalah saya sedar perkara yang ditakutkan itu tidak akan berlaku (ada khabar angin bahawa pihak televisyen sedang berusaha menjejaki lokasi perkahwinan saya tetapi tidak jumpa).
“Saya berasa sangat gembira kerana dapat menikmati hari bahagia saya dengan tenang,” katanya dalam hantaran tersebut.
Ujar pelantun lagu Terukir Di Bintang itu lagi, dia berkongsi perkara tersebut kerana hari itu merupakan hari yang sangat bahagia dalam hidupnya.

Perkongsian tersebut telah menarik perhatian peminatnya apabila rata-rata mengagumi keindahan majlis perkahwinan antara Yuna dengan suaminya, Adam Sinclair yang dibuat berlatarbelakangkan pemandangan gunung di Bentong, Pahang pada 26 Januari 2018.
Penyanyi berusia 35 tahun itu turut melahirkan rasa sedih selepas memikirkan dia tidak akan dapat mengembalikan kenangan yang sangat berharga itu bersama dengan insan tersayang yang telah pergi meninggalkannya buat selama-lamanya.
Dalam hantaran itu, Yuna turut berkongsi sebuah foto menunjukkan abang iparnya yang juga abang kepada Adam, Ashraf Sinclair sedang menari bersama isterinya, Bunga Citra Lestari semasa dalam majlis perkahwinan tersebut.
“Saya sangat bersyukur dan gembira kerana dapat apa yang dimahukan,” kata Yuna. K! ONLINE


Pek makanan percuma untuk pekerja penghantaran
Oleh NIK NUR IZZATUL HAZWANI NIK ADNAN

30 Januari 2021, 5:06 pm
KEMAMAN – Seramai 300 pekerja penghantaran makanan dan barangan di seluruh daerah ini menerima pek makanan percuma daripada Pejabat Dewan Undangan Negeri Chukai hari ini.
Ahli Dewan Undangan Negeri (ADUN) Chukai, Hanafiah Mat berkata, pemberian pek makanan tengah hari terbabit sebagai penghargaan kepada kegigihan golongan itu menyumbang kepada masyarakat sepanjang tempoh Perintah Kawalan Pergerakan (PKP) ini.
“Pekerjaan sebagai pekerja penghantaran makanan dan barangan sentiasa berhadapan dengan pelbagai risiko dan mengejar masa bagi memastikan pesanan pelanggan tepat pada masanya.
“Kita sedar kadang-kala mereka tidak sempat menjamah makanan demi menyelesaikan tugasan. Oleh itu, pemberian ini sebagai menghargai penat lelah mereka,” katanya selepaskan menyampaikan pek makanan itu secara pandu lalu di hadapan Pejabat DUN Chukai di sini hari ini.
Dalam program Sebungkus Nasi Setulus Hati itu, Hanafiah turut menghulurkan sumbangan peribadi kepada penghantar makanan dan barangan terlibat.
Beliau yang juga Pengerusi Jawatankuasa Kebajikan, Pembangunan Wanita dan Keluarga serta Perpaduan Nasional Terengganu berkata, berdasarkan pemerhatiannya kebanyakan penghantar makanan dan barangan di daerah tersebut berusia di bawah 25 tahun.

“Rata-rata mereka baharu memasuki alam pekerjaan setelah tamat pengajian atau kehilangan pekerjaan asal ekoran penularan pandemik Covid-19,” katanya. – K! ONLINE


Lima produk kosmetik dikesan mengandungi racun berjadual
Oleh NUR SHARIEZA ISMAIL

30 Januari 2021, 5:29 pm
PUTRAJAYA – Bahagian Regulatori Farmasi Negara (NPRA) Kementerian Kesihatan (KKM) mengesan lima produk kosmetik mengandungi racun berjadual dan dilarang penjualannya di seluruh negara.
Produk-produk kosmetik berkenaan adalah Beauty Sleep Treatment Cream yang dikesan mengandungi hidrokuinon dan tretinoin; Beauty Sleep Nite Cream (merkuri); Lana Radiance Night Cream (hidrokuinon); Oxy Cream By Viprolabs (clotrimazole) dan Zuya Skincare Night Treatment A Cream (merkuri).
Pengarah Kanan Perkhidmatan Farmasi, Datin Dr. Faridah Aryani Md. Yusof berkata, produk yang mengandungi clotrimazole, hydroquinone dan tretinoin adalah ubat yang perlu berdaftar dengan  Pihak Berkuasa Kawalan Dadah dan hanya boleh digunakan dengan nasihat profesional kesihatan.
“Penggunaan produk yang mengandungi bahan tersebut tanpa pengawasan profesional kesihatan boleh menyebabkan kesan-kesan sampingan,” katanya menerusi kenyataan akhbar di sini. -K! ONLINE


Polis Marin rampas dua juta batang rokok seludup
Oleh YATIMIN ABDULLAH

30 Januari 2021, 6:10 pm
TUMPAT – Pasukan Polis Marin (PPM) Wilayah Tiga, Pengkalan Kubor di sini berjaya mematahkan cubaan menyeludup dua juta batang rokok putih bernilai RM1.5 juta termasuk cukai selepas menutup laluan keluar dan masuk Jalan Parit Tali Air di sini hari ini.
Serbuan pada pukul 6.30 pagi itu dilakukan oleh PPM selepas mengepung lori seberat tiga tan yang membawa muatan 10,000 karton rokok dari Kampung Cempaka menghala ke Kampung Cherang di Kota Bharu.
Komander PPM Wilayah Tiga, Asisten Komisioner Norzaid Muhammad Said berkata, bagaimanapun, pemandu dan kelindan lori tersebut berjaya meloloskan diri selepas menyedari kehadiran anggota penguatkuasa itu.
Menurutnya, sepasukan pegawai dan anggota telah menjalankan risikan dan intipan di kawasan berkenaan sebelum berjaya mengesan sebuah lori yang memasuki lorong di laluan berkenaan dalam keadaan mencurigakan.
“Kita telah berjaya memberhentikan lori itu dengan menutup kedua-dua arah lorong tersebut menggunakan empat buah kereta.
“Pemeriksaan di dalam lori itu membawa kepada penemuan 10,000 karton rokok putih. Nilai keseluruhan rampasan termasuk lori seberat tiga tan dianggarkan bernilai RM1.58 juta,” katanya kepada pemberita pada sidang akhbar di Markas PPM Wilayah Tiga Pengkalan Kubor di sini hari ini.-K! ONLINE


‘Polis’ cabul, paksa wanita lakukan seks oral
Oleh MOHAMAD FAHD RAHMAT

30 Januari 2021, 6:15 pm
BATU PAHAT – Seorang wanita dicabul dan dipaksa melakukan seks oral oleh seorang lelaki yang menyamar sebagai anggota polis dalam kejadian di sebuah taman permainan di sini awal pagi Khamis lalu.
Ketua Polis Daerah Batu Pahat Asisten Komisioner Ismail Dollah berkata, mangsa berusia 23 tahun itu dikatakan mengenali suspek menerusi media sosial.
Katanya, wanita terbabit berjumpa dengan suspek kerana ingin membantunya mengambil kereta yang didakwa sudah siap dibaiki di Simpang Renggam, Kluang dekat sini.
“Mangsa memandu keretanya mengambil suspek di Taman Banang Height dan semasa dalam perjalanan ke Simpang Renggam, saspek meminta wang RM100 daripada mangsa untuk menampung kos membaiki kenderaan.
“Sebelum tiba ke lokasi dituju suspek mengajak mangsa ke taman permainan sebuah taman perumahan di Batu Pahat sementara menunggu panggilan telefon daripada mekanik yang membaiki kenderaannya.
“Pada masa itu suspek telah meraba payu dara mangsa dan memaksa mangsa melakukan seks oral,” katanya ketika dihubungi hari ini.-K! ONLINE


106 mangsa banjir Sabah dapat bantuan
30 Januari 2021, 5:08 pm
PETALING JAYA – SebanTeryak RM23,400 berbentuk barangan keperluan akan diagihkan kepada seramai 106 orang mangsa banjir negeri Sabah oleh Kementerian Pertanian dan Industri Makanan (MAFI)
Menurut kenyataan yang dikeluarkan MAFI, misi MAFI Prihatin ke Sabah bagi meringankan beban penduduk di negeri itu yang terjejas kerana banjir khususnya membabitkan petani, penternak dan nelayan.
Jelas kenyataan itu lagi, ianya merupakan tanggungjawab sosial MAFI yang mengumpulkan sumbangan keperluan asas makanan dari jabatan dan agensi di bawah MAFI antaranya Lembaga Pemasaran Pertanian Persekutuan (FAMA), Lembaga Pertubuhan Peladang (LPP), Institut Penyelidikan Dan Kemajuan Pertanian Malaysia (MARDI), Lembaga Kemajuan Ikan Malaysia (LKIM), Pertubuhan Peladang Kebangsaan (NAFAS) dan Kawasan Pembangunan Pertanian Bersepadu (IADA) Kota Belud, Sabah.
“Program itu dimulakan di daerah Beluran yang disempurnakan oleh Menteri MAFI yang juga Ahli Parlimen Beluran Datuk Seri Dr. Ronald Kiandee pada majlis penyerahan bantuan di Pejabat Pertubuhan Peladang Kawasan (PPK) Beluran di sini, hari ini.
“Bantuan tersebut berupa keperluan makanan diserahkan kepada LPP Sabah melalui PPK Beluran dan diagihkan kepada 106 ahli PPK Beluran di Kampung Pinangkau (33 orang), Sungai-Sungai (38 orang) dan Kelagan Jaya (35 orang),” jelas kenyataan itu di sini hari ini.
Tambahnya lagi, misi MAFI Prihatin dilancarkan pada 21 Januari lalu di Wisma Tani Putrajaya melibatkan penghantaran bantuan keperluan makanan, barangan peralatan elektrik dan kelengkapan asas ke empat kawasan parlimen di Pahang iaitu Lipis, Jerantut, Kuala Krau dan Maran. – K! ONLINE


62 sukarelawan terawal terima suntikan vaksin di HSAH
Oleh OTHMAN YAHAYA

30 Januari 2021, 6:38 pm
SUNGAI PETANI – Seramai 62 sukarelawan menjadi kumpulan pertama di negara ini menerima suntikan vaksin bagi Kajian Klinikal Fasa 3 Vaksin Covid-19 di Hospital Sultan Abdul Halim (HSAH) di sini hari ini.
Mereka merupakan antara 3,000 sukarelawan dari seluruh negara yang mendaftar untuk menerima vaksin tersebut di sembilan hospital terpilih.
Ketua Pusat Penyelidikan Klinikal (CRC) HSAH, Dr. S. L. Vijaya Kumar berkata, sukarelawan yang menerima suntikan hari ini adalah kumpulan pertama yang terpilih selepas melalui tapisan dan saringan ketat kesihatan pada Khamis lalu.
“Sukarelawan terlibat berusia 18 tahun ke atas dan telah menjalani ujian saringan Covid-19, ujian darah serta tidak mempunyai penyakit kronik yang antaranya terdiri daripada mahasiswa, pekerja sektor swasta dan bekerja sendiri.
“Mereka menerima suntikan pertama pada lengan hari ini manakala suntikan kedua akan dibuat dalam tempoh selang 14 hari, selain wajib hadir ke hospital selama enam minggu untuk pemantauan,” katanya di HSAH hari ini.
Tambahnya, sukarelawan terbabit juga akan diselia selama tempoh setahun dan perlu menjalani ujian lain untuk mengetahui kesan suntikan melalui kajian pada hari ini. – K! ONLINE


Covid-19 : SMK Bukit Besar diarah tutup
Oleh MOHD AZLI ADLAN

30 Januari 2021, 6:04 pm
KUALA TERENGGANU – Sebuah lagi sekolah di Terengganu diarahkan ditutup berikutan penularan pandemik Covid-19 hari ini.
Setakat ini, 16 sekolah yang kebanyakannya terletak di bandar raya ini telah diarahkan ditutup oleh Jabatan Kesihatan negeri berikutan penularan Covid-19 sejak 22 Januari lalu.
Pengarah Kesihatan Terengganu, Dr. Nor Azimi Yunus berkata, Sekolah Menengah Kebangsaan (SMK) Bukit Besar di sini diarah tutup selama 14 hari sehingga 10 Februari depan.
Beliau berkata, penutupan dilakukan setelah seorang guru dan pelajar sekolah itu telah disahkan dijangkiti Covid-19.
“SMK Bukit Besar diarah di tutup selama 14 hari sehingga 10 Februari depan bagi mengelakkan perebakan penyakit berjangkit mengikut Seksyen 18 (1), (d) Akta Pencegahan dan Pengawalan Penyakit 1988.
“Kerja-kerja pembasmian kuman perlu dilakukan sepanjang tempoh tersebut,” katanya di sini hari ini.

Difahamkan semua calon Sijil Pelajaran Malaysia (SPM) yang tinggal di asrama sekolah berkenaan dan guru terlibat telah menjalani ujian saringan Covid-19. – K! ONLINE


Ketua Polis Daerah masih lemah
Oleh MOHAMAD FAIZAL HASHIM

30 Januari 2021, 5:22 pm
JOHOR BAHRU – Ketua Polis Johor, Datuk Ayob Khan Mydin Pitchay mendakwa terdapat kelemahan di tahap penyeliaan Polis Diraja Malaysia (PDRM) di peringkat daerah yang perlu diberikan tumpuan.
Beliau berkata, semakan dan pemeriksaan mengejut oleh pasukan dari Ibu Pejabat Polis Kontinjen (IPK) Johor, masih terdapat kelemahan penyeliaan Ketua Polis Daerah dan ketua bahagian ke atas kertas siasatan sama ada melibatkan jenayah, narkotik atau jenayah komersial.
Katanya, antaranya kelemahan dan penyeliaan kertas siasatan adalah terdapat kertas siasatan yang telah mendapat arahan tuduh daripada Timbalan Pendakwa Raya hampir tujuh bulan tetapi tidak diambil tindakan oleh pegawai penyiasat.
Tambahnya, terdapat juga pegawai penyiasat tidak menghantar kertas siasatan untuk edaran pertama dalam tempoh 24 jam dan ada kes-kes tertentu tiada pengedaran kes dalam tempoh tiga bulan.
“Bermula Februari ini, saya akan menghantar team tindakan khas dari IPK untuk membuat pemeriksaan mengejut ke atas kertas siasatan di semua daerah.
“Sekiranya masih terdapat kelemahan dari segi penyeliaan kertas siasatan sama ada di peringkat pegawai penyiasat, pegawai penyiasat kanan, ketua bahagian dan Ketua Polis Daerah, semua akan dikenakan tindakan tatatertib, tiada tolak ansur,” katanya dalam laporan prestasi tahun 2020 dan Amanat Ketua Polis Johor hari ini.


426 individu ditahan ingkar arahan SOP
30 Januari 2021, 5:36 pm
PETALING JAYA – Seramai 426 individu ditahan atas kesalahan ingkar arahan prosedur operasi standard (SOP) semalam.
Menteri Kanan (Keselamatan), Datuk Seri Ismail Sabri Yaakob berkata, 404 individu dikompaun manakala 21 lagi direman dan seorang dijamin.
“Antara kesalahan yang direkodkan ialah, tidak memakai pelitup muka (88), tiada penjarakan fizikal (81) serta rentas daerah atau negeri tanpa kebenaran (40).
“Kesalahan lain pula adalah gagal menyediakan peralatan merekod butiran pelanggan (93), premis beroperasi lebih masa atau tanpa kebenaran (24), makan dan minum di premis tanpa kebenaran (20), mengadakan majlis tanpa kebenaran (6) dan lain-lain kesalahan (74),” katanya dalam satu kenyataan di sini hari ini.
Jelasnya, Task Force Operasi Pematuhan yang diketuai oleh Polis Diraja Malaysia (PDRM) telah membuat 65,673 pemeriksaan semalam bagi memantau dan menguatkuasakan pematuhan SOP Perintah Kawalan Pergerakan (PKP) di seluruh negara.
Dalam pada itu, katanya, Operasi Benteng turut berjaya menahan 23 pendatang asing tanpa izin (PATI) serta merampas lima buah kenderaan darat dan dua buah kapal atau bot. – K! ONLINE


Ditahan, kompaun ingkar PKP
Oleh NUR HUDA MUSA

30 Januari 2021, 4:58 pm
PETALING JAYA – Seorang lelaki warga tempatan yang berperanan sebagai penjaga premis ditahan polis selepas gagal mengemukakan lesen perniagaan minuman keras dan menggaji pekerja tanpa permit yang sah.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, lelaki berusia 51 tahun itu ditahan dalam satu serbuan di sebuah pusat hiburan pada pukul 7.50 petang di sini semalam.
“Susulan daripada itu, pihak polis turut menahan seorang lelaki warganegara asing berusia 36 tahun kerana bekerja tanpa permit yang sah serta tidak mempunyai dokumen perjalanan diri.
“Pemeriksaan lanjut di premis berkenaan turut mendapati seramai 10 orang pelanggan yang terdiri daripada lapan lelaki dan dua wanita warga tempatan berada di dalam premis tersebut dan sedang minum serta makan,” katanya dalam satu kenyataan di sini hari ini.
Nik Ezanee berkata, kesemua mereka telah dikenakan tindakan kompaun RM1,000 kerana melakukan kesalahan di bawah peraturan-peraturan pencegahan dan pengawalan penyakit berjangkit (Langkah-langkah di dalam kawasan tempatan jangkitan (Kawalan Pergerakan) 2021.
“Susulan daripada itu polis telah merampas tujuh botol minuman keras pelbagai jenama.

“Kes disiasat di bawah Seksyen 76 Akta Eksais 1976, Seksyen 269 Kanun Keseksaan, Seksyen 55B Akta Imigresen 1959/63, dan Peraturan 39(b) Peraturan-peraturan Imigresen 1963,” tegasnya.
Dalam pada itu katanya, sepasukan polis dari Ibu Pejabat Polis Daerah (IPD) Petaling Jaya semalam turut telah menahan seramai enam orang lelaki warga asing selepas didapati mengingkari Perintah Kawalan Pergerakan (PKP) apabila bermain bola sepak di taman permainan awam di sini.
“Selain itu, polis turut merampas sebiji bola berwarna hijau dan kes disiasat di bawah Seksyen 269 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit (APPPB) 1988.
“Justeru, pihak PDRM memberi amaran kepada orang ramai supaya mematuhi pelaksanaan PKP 2.0 dan kegagalan mematuhi arahan ini membolehkan orang ramai dikompaun RM1,000 atau ditangkap dan didakwa di mahkamah,” ujarnya. – K! ONLINE


Wujud padang ragut, selesai masalah haiwan berkeliaran
Oleh MOHD AZLI ADLAN

30 Januari 2021, 3:19 pm
KUALA NERUS – Koperasi Asas Tani Batu Rakit Terengganu Berhad (Kopstar) mengambil inisiatif membuka padang ragut bagi membekalkan rumput sebagai makanan kepada haiwan ternakan kepada hampir 100 penternak di kawasan tersebut.
Setiausaha Kopstar, Abd. Rahman Yusoff berkata, pembukaan padang ragut seluas 20.25 hektar di Bukit Wan, Lingai dekat sini bertujuan menyelesaikan isu haiwan ternakan berkeliaran sehingga menyebabkan pelbagai masalah terutama kemalangan jalan raya.
“Isu pengembala lembu dan kambing khususnya di Batu Rakit membiarkan haiwan ternakan mereka berkeliaran menyebabkan mereka sering menjadi cemuhan masyarakat.
“Kita berbincang mencari jalan penyelesaian sebelum memutuskan mewujudkan padang ragut. Insya Allah apabila cukup makanan, haiwan ternakan mereka akan dijaga baik,” katanya ketika ditemui sedang melakukan kerja-kerja penanaman rumput di padang ragut tersebut dekat sini hari ini.
Hadir sama Penyelaras Dewan Undangan Negeri (DUN) Batu Rakit, Mohd. Shafizi Ismail.
Abd. Rahman berkata, setakat ini, 8.1 daripada 20.25 hektar tapak padang ragut di atas tapak milik Jabatan Perkhidmatan Veterinar telah ditanam dengan rumput minyak (Brachiaria Humidicola) dan rumput gajah (Pennisetum purpureum).

Beliau berkata, fasa satu projek penanaman rumput pada padang ragut tersebut yang telah bermula sejak bulan lalu dijangka selesai dan sudah boleh dituai pada bulan Jun depan. – K! ONLINE


Gadis maut motosikal bertembung lori
Oleh NOR AINNA HAMZAH

30 Januari 2021, 3:02 pm
REMBAU – Seorang remaja perempuan meninggal dunia selepas dua jam bertarung nyawa setelah terbabit dalam kemalangan dengan lori di Kilometer 14.5, Jalan Seremban-Tampin berhampiran Hentian Tinggi Pedas di sini pagi tadi.
Dalam kejadian pukul 7.15 pagi itu, mangsa, Maznur Hidayah Mazli, 19, dari Felda Raja Alias 4, Bandar Baru Jempol cedera parah dan disahkan meninggal dunia ketika menerima rawatan di Hospital Tuanku Jaafar, Seremban dua jam kemudian.
Menurut Ketua Polis Daerah Rembau, Deputi Superintendan, Anuar Bakri Abdul Salam, kemalangan membabitkan dua buah kenderaan iaitu motosikal yang ditunggang mangsa jenis Honda dan treler yang dipandu seorang lelaki berusia dalam lingkungan 30-an.
“Berdasarkan siasatan awal, mangsa dalam perjalanan dari arah Seremban menghala ke Tampin. Setibanya di tempat kejadian, motosikal mangsa dipercayai hilang kawalan di kawasan selekoh.
“Mangsa terbabas ke laluan bertentangan dan merempuh bahagian hadapan treler,” katanya dalam satu kenyataan, di sini, tadi.
Anuar berkata, mangsa yang parah di kepala dikejarkan ke hospital sebelum disahkan meninggal dunia.

Menurutnya, bedah siasat dijalankan pagi tadi dan siasatan lanjut berhubung kes berkenaan masih dijalankan.
“Kes disiasat di bawah Seksyen 41(1) Akta Pengangkutan Jalan 1987,” katanya. -K! ONLINE


Jabatan Perikanan Perak rampas 147 bubu naga
Oleh SHAMSUL KAMAL AMARUDIN

30 Januari 2021, 3:56 pm
LUMUT – Cawangan Perlindungan Sumber (CPS) Jabatan Perikanan Perak merampas 147 bubu naga yang ditemui di perairan Pantai Remis dekat sini kelmarin dan semalam.
Ketua Pangkalan Utama CPS Kampung Acheh, Mansor Yobe, berkata semua bubu naga bernilai RM11,760 itu ditemui di lokasi 0.4 batu nautika Tanjung Batu hingga ke 8.7 batu nautika Pulau Talang.
“Hasil daripada aduan awam, sepasukan enam anggota CPS telah digerakkan dengan bot Ronda PL91 ke perairan tersebut bagi melakukan siasatan antara pukul 9 pagi kelmarin hingga 10 pagi semalam.
“Setelah pemantauan dua hari tersebut, sebanyak 147 buah bubu naga yang dipasang di situ telah dirampas dan dibawa ke Jeti Perikanan Kampung Acheh untuk tindakan selanjutnya,” katanya di sini hari ini.
Menurut beliau, penggunaan bubu naga bagi menangkap ikan adalah dilarang dan melakukan kesalahan mengikut Seksyen 11(3)(c) Akta Perikanan 1985 iaitu memiliki atau memasang peralatan menangkap ikan tanpa suatu kebenaran bertulis daripada Ketua Pengarah Perikanan.
Beliau berkata, pihaknya turut membuat enam laporan polis berkaitan rampasan itu dan semua bubu naga itu dibawa ke pejabat CPS Kampung Acheh untuk tindakan selanjutnya. -K! ONLINE


Kepentingan rakyat agenda utama Ordinan Darurat
Oleh YATIMIN ABDULLAH

30 Januari 2021, 4:48 pm
RANTAU PANJANG – Ordinan Darurat (Kuasa-kuasa Perlu) 2021 yang dikuatkuasakan oleh kerajaan sejak 11 Januari lalu mengambil kira seluruh aspek melibatkan kepentingan rakyat dalam usaha melawan penularan wabak Covid-19 di negara ini.
Menteri di Jabatan Perdana Menteri (Parlimen dan Undang-Undang), Datuk Takiyuddin Hassan berkata, perkara itu turut merangkumi aspek kedaulatan negara, kesihatan dan ekonomi menerusi maklumat yang dikumpul oleh Jawatankuasa Pengurusan Teknikal Darurat.
“Segala input yang diperoleh akan dikumpul hari ini akan dibentang kepada Kerajaan Kelantan menerusi satu mesyuarat pada esok.
“Menerusi mesyuarat itu, Kerajaan Persekutuan juga akan melihat keperluan yang diperlukan oleh negeri Kelantan dalam melawan Covid-19,” katanya.
Beliau berkata demikian kepada pemberita ketika mengadakan lawatan ke Kompleks Kastam, Imigresen, Kuarantin dan Keselamatan (ICQS) hari ini.
Hadir sama, Ahli Parlimen Rantau Panjang Datuk Siti Zailah Yusoff dan Ketua Polis Kelantan, Datuk Shafien Mamat.

Terdahulu, Takiyuddin bersama Jawatankuasa Pengurusan Teknikal Darurat turun padang melakukan tinjauan di sempadan Malaysia-Thailand dari Pengkalan Kubor, Tumpat ke Rantau Panjang.
Mengulas lanjut, menurut Takiyuddin, menerusi Ordinan Darurat itu, kerajaan juga mempunyai kuasa untuk mengambil alih bangunan atau tanah di kawasan sempadan.
Takiyuddin berkata, pemilikan sementara dan pengambilalihan itu bergantung kepada keperluan kerajaan ketika menangani penularan wabak Covid-19 sahaja.
Pada 15 Januari lalu, kerajaan telah mewartakan Ordinan Darurat (Kuasa-kuasa Perlu) 2021 yang berkuat kuasa mulai 11 Januari lalu sebagai langkah proaktif membendung Covid-19.
Ordinan setebal 12 muka surat yang mengandungi 18 perkara itu telah diwartakan dan dimasyhurkan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz di Indera Mahkota, Kuantan pada 14 Januari.
Ordinan itu antara lain memperuntukkan penubuhan sebuah Jawatankuasa Khas Bebas untuk menasihati Yang di-Pertuan Agong mengenai kewujudan berterusan darurat besar yang mengancam keselamatan, kehidupan ekonomi dan ketenteraman awam dalam persekutuan berikutan pandemik Covid-19. -K! ONLINE


TIC anjur seminar SPM percuma secara maya
Oleh ZAKI SALLEH

30 Januari 2021, 4:35 pm
IPOH – Kurang sebulan lagi menjelang peperiksaan Sijil Pelajaran Malaysia (SPM) sudah pasti calon-calon sedang bertungkus-lumus membuat persiapan akhir agar benar-benar bersedia untuk menjawab soalan dengan baik.
Bagi memastikan para calon mendapat bimbingan akhir secara konsisten, Kolej Antarabangsa TAJ (TIC) di sini bakal mengadakan sesi seminar secara maya untuk diikuti oleh calon-calon SPM di seluruh negara.
Ketua Pegawai Eksekutif TIC, Tina Tajuddin berkata, inisiatif tersebut merupakan usaha pihaknya untuk membantu ibu bapa serta pelajar melakukan persiapan akhir termasuk sesi motivasi bagi memberi suntikan semangat.
Menurut beliau, tawaran percuma bagi mengikuti seminar ‘Last Minute Skor A+’ itu menggunakan platform TIC Digital iaitu satu laman pembelajaran maya yang dibangunkan oleh tenaga pakar kolej tersebut.
“Seminar selama dua minggu bermula 1 hingga 12 Februari ini melibatkan 12 subjek SPM di bawah bimbingan 18 orang guru pakar, terpilih dan cemerlang dari seluruh negara serta menampilkan dua sesi bersama pakar motivasi.
“Inisiatif prihatin TIC dalam meningkatkan taraf pendidikan khususnya pelajar SPM melalui seminar ini sebagai salah satu medium pendidikan tanpa sempadan dalam mendepani era yang serba mencabar,” ujarnya dalam satu kenyataan di sini.

Sistem TIC Digital telah bangunkan pada Mac 2020 berikutan pandemik Covid-19 dengan tujuan meneruskan sesi pembelajaran online dan pengajaran agar lebih efisyen dan sistematik kepada warga kampus tersebut.
Tina memberitahu, pihaknya percaya seminar ini akan meniup semangat pelajar SPM untuk melaksanakan pecutan terakhir bagi mencapai keputusan cemerlang.
“TIC ingin meringankan tekanan pelajar dan ibu bapa yang sukar mendapatkan tuisyen pada saat akhir dengan situasi Perintah Kawalan Pergerakan (PKP) ini, maka ini merupakan salah satu khidmat masyarakat yang kita laksanakan.
“Pembelajaran dalam talian bukanlah sesuatu yang mustahil malahan ia adalah satu komunikasi dua hala yang berkesan,” ujarnya.
Bagi pelajar yang ingin mengikuti seminar tersebut boleh mengikuti Telegram Rasmi iaitu https://t.me/SeminarOnlineTIPSSPMTICDigital untuk sebarang maklumat berkaitan seminar. -K! ONLINE


Kebenaran kerajaan legakan industri perkayuan
Oleh SUBKHI SUDARJI

30 Januari 2021, 3:59 pm
PUTRAJAYA – Keputusan kerajaan membenarkan sektor perhutanan dan perkayuan serta rantaian melibatkan pembalakan bersama lain-lain beroperasi memberi kelegaan kepada industri perkayuan terutamanya sektor perabot di seluruh negara.
Menteri Perusahaan Perladangan dan Komoditi (KPPK), Datuk Mohd. Khairuddin Aman Razali berkata, kementerian amat menghargai keputusan kerajaan yang diumumkan oleh Menteri Kanan (Keselamatan), Datuk Seri Ismail Sabri Yaakob pada sidang media kelmarin.
Katanya, perdagangan sektor perkayuan bagi tempoh Januari hingga November tahun lalu masih menunjukkan prestasi yang baik dengan nilai eksport berjumlah RM19.8 bilion meskipun berhadapan dengan pandemik Covid-19.
“Kebenaran ini memberi kelegaan kepada industri perkayuan terutamanya sektor perabot di seluruh negara.
“Pada masa sama ia turut memberi manfaat kepada mangsa-mangsa banjir bagi memperoleh bekalan perabot mereka yang musnah akibat bencana berkenaan baru-baru ini,” katanya menerusi kenyataan akhbar hari ini.
Mohd. Khairuddin berkata, sektor perabot dianggarkan menggunakan 85 peratus bahan mentah tempatan untuk menghasilkan perabot.

Katanya, kebenaran itu juga membolehkan sektor perkayuan untuk terus menyumbang kepada pertumbuhan ekonomi negara walaupun dalam tempoh Perintah Kawalan Pergerakan (PKP). -K! ONLINE


Pemandu ditahan bantu kes kemalangan maut penghantar makanan
Oleh NUR HUDA MUSA

30 Januari 2021, 3:05 pm
PETALING JAYA – Pemandu sebuah kereta Toyota Hilux ditahan polis bagi membantu siasatan kes kemalangan maut melibatkan seorang pekerja penghantar makanan di Kilometer S1.4 Lebuhraya Damansara Puchong pada Rabu lalu.
Ketua Polis Daerah Subang Jaya, Asisten Komisioner Abd. Khalid Othman berkata, siasatan lanjut menerusi beberapa saksi bebas yang berada di lokasi kejadian dan siasatan dari sudut lain, kejadian dipercayai melibatkan sebuah kenderaan lain.
“Pemandu kenderaan yang terlibat semasa kejadian ini, iaitu sebuah Toyota Hilux warna putih, telah tampil memberi keterangan di Bahagian Trafik Ibu Pejabat Polis Daerah Subang Jaya.
“Kenderaan yang terlibat telah ditahan untuk pemeriksaan lanjut Jabatan Kimia dan Puspakom, sementara pemandu Toyota Hilux berkenaan turut ditahan untuk diambil keterangan,” katanya dalam satu kenyataan di sini hari ini.
Terdahulu, dalam kejadian pada Rabu, seorang pekerja penghantar makanan maut selepas motosikal ditunggangnya terbabas dan merempuh pembahagi jalan di Kilometer S1.4 Lebuhraya Damansara-Puchong.
Dalam kejadian kira-kira pukul 6 petang itu, pekerja wanita terbabit yang dikenali sebagai Wong Lai Yie, 30, maut di lokasi kejadian.

Menurut Ketua Jabatan Siasatan dan Penguatkuasaan Trafik (JSPT) Selangor, Superintendan Azman Shariat berkata, mangsa yang menunggang motosikal jenis Yamaha YZF R15 disyaki terbabas dan melanggar pembahagi jalan sebelum terpelanting sejauh kira-kira 19 meter dan melanggar sebatang pokok. – K! ONLINE


UMNO Selangor kekal hormati institusi Presiden
Oleh ISKANDAR SHAH MOHAMED

30 Januari 2021, 4:29 pm
KUALA SELANGOR – UMNO Selangor berpegang teguh kepada institusi presiden dan kekal menunggu
sehingga sidang pemilihan parti pada tahun ini
Pengerusi Badan Perhubungannya, Tan Sri Noh Omar berkata, semua pihak seharusnya terus menghormati prinsip perlembagaan dan peraturan parti berkenaan.
“Jika melibatkan soal penukaran presiden, kita mempunyai peraturan dan institusi presiden yang dipilih oleh perwakilan perlu dihormati.
“Saya dimaklumkan pemilihan parti akan diadakan tahun ini juga dan kita perlu menunggu waktu itu nanti,” katanya ketika ditemui selepas program sanitasi di Sekolah Menengah Kebangsaan (SMK) Tiram Jaya, Tanjong Karang di sini, hari ini.
Beliau berkata demikian bagi mengulas desakan daripada kepimpinan pemuda bahagian dan negeri, termasuk Ketua UMNO Bahagian agar Presiden UMNO, Datuk Seri Dr. Ahmad Zahid Hamidi melepaskan jawatannya.
Mengulas lanjut, Noh menegaskan setakat ini tiada UMNO bahagian di negeri ini menyatakan desakan seumpama itu malam tiada sebarang usul dibentangkan pada mesyuarat perwakilan UMNO bahagian baru-baru ini.

“Kita harus hormati prinsip demokrasi dan tidak boleh mendesak kecuali presiden (Ahmad Zahid) sendiri mahu meletakkan jawatan.
“Jangan kita berpecah belah kerana bimbang nanti bukan saja lawan, malah kawan juga tidak hormati kita,” katanya. -K!ONLINE


Pokok 100 tahun di Bukit Bendera terbakar dipanah petir
Oleh NOOR HASLIZA NUSI

30 Januari 2021, 3:16 pm
GEORGE TOWN – Sembilan anggota bomba mengambil masa selama tiga jam bagi memadamkan kebakaran sebatang pokok berusia lebih 100 tahun di atas Bukit Bendera, Ayer Itam di sini awal pagi tadi.
Ketua Balai Bomba dan Penyelamat Paya Terubong, Muzamer Mohd. Salleh berkata, pihaknya menerima panggilan berhubung kejadian kebakaran kali kedua itu daripada pihak pengurusan Bukit Bendera pada pukul 11.22 malam tadi.
Menurutnya, anggota bergegas ke lokasi kejadian dengan menaiki pacuan empat roda melalui laluan trek ke atas puncak Bukit Bendera.
“Kebakaran didapati melibatkan lubang di dalam batang pokok berusia lebih 100 tahun itu dengan ukuran lilit pokok dianggarkan sembilan meter.
“Kita menggunakan tangga untuk memanjat pokok tersebut dengan anggaran ketinggian 10 meter selain melakukan teknik menebuk lubang pada batang pokok dan memasuki ke dalam bahagian isinya dari atas.
“Operasi memadam api selesai pada pukul 3 pagi dan pemantauan api tamat sepenuhnya pada pukul 5 pagi tadi,” katanya kepada Kosmo! di sini hari ini.

Beliau memberitahu lagi, pihaknya juga dimaklumkan oleh saksi kejadian kebakaran itu berpunca daripada panahan kilat dan siasatan serta pemantauan lanjut masih dijalankan.
Difahamkan, pokok tersebut antara tumbuhan yang diiktiraf oleh Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) di lokasi tumpuan pelancongan berkenaan. – K! ONLINE


Tempoh operasi 54 PIK di PPR dilanjutkan
Oleh NOR IDAYU BOSRO

30 Januari 2021, 12:40 pm
CYBERJAYA – Kerajaan dan syarikat telekomunikasi bersetuju melanjutkan tempoh operasi 54 Pusat Internet Komuniti (PIK) di kawasan Program Perumahan Rakyat (PPR) di seluruh negara.
Suruhanjaya Komunikasi dan Multimedia Malaysia (MCMC) berkata, pelanjutan operasi itu melibatkan 17 PIK di Wilayah Persekutuan dan 37 PIK di lain-lain negeri bagi memberi kemudahan capaian internet kepada golongan pelajar dan warga B40 di kawasan terbabit.
“PIK dibuka dari 9 pagi hingga 9 malam setiap hari kecuali cuti umum sejak 8 Januari lalu hingga hujung April depan.
“Diharap langkah ini dapat membantu isi rumah dan pelajar terutamanya calon peperiksaan Sijil Pelajaran Malaysia (SPM) dan Sijil Tinggi Persekolahan Malaysia (STPM) 2021 untuk mengikuti pembelajaran serta melakukan urusan harian secara dalam talian dengan murah dan selesa di PIK,” katanya di sini hari ini.
Selain itu, MCMC berkata, 130 PPR di seluruh negara dikenal pasti untuk menerima akses wifi percuma yang dipasang oleh syarikat-syarikat telekomunikasi utama.
Katanya, setakat ini, wifi percuma di 121 PPR telah beroperasi manakala baki sembilan PPR dijangka menerima kemudahan ini pada 5 Februari ini.

“Ia dilaksanakan bagi merangsang keupayaan penduduk PPR menggunakan platform dalam talian untuk meningkatkan kegiatan ekonomi, peka dengan perkembangan semasa dan menambah kemahiran,” katanya. -K! ONLINE


KKM jelaskan tidak beri kelulusan hak beli dan edar vaksin Covid-19
Oleh MOHD. HUSNI MOHD. NOOR

30 Januari 2021, 1:00 pm
PUTRAJAYA – Kementerian Kesihatan Malaysia (KKM) menjelaskan tidak pernah mengeluarkan apa-apa kelulusan atau surat kebenaran kepada syarikat swasta atau pihak lain bagi membeli atau mengedar vaksin Covid-19 di negara ini.
Ia sekali gus menafikan laporan dikeluarkan sebuah akhbar tempatan bertajuk ‘Mestron edar vaksin Covid-19 dari China’ pada 29 Januari lalu.
Menerusi hantaran di laman rasminya, KKM memaklumkan artikel tersebut tertulis frasa ‘ syarikat itu sudah menerima surat kebenaran daripada KKM’.
“Sebenarnya, KKM tidak pernah mengeluarkan apa-apa kelulusan atau surat kebenaran kepada syarikat berkenaan atau pihak lain bagi tujuan itu,” katanya.
Katanya, setakat ini, hanya KKM sahaja diberi peruntukan kuasa untuk mengurus akses dan membeli vaksin Covid-19, selaras dengan tugas KKM menguatkuasakan hal ehwal perubatan menerusi agensinya Bahagian Regulatori Farmasi Negara (NPRA).
Jelasnya lagi, pihak KKM berharap kesalahan laporan dalam artikel tersebut dapat diperbetulkan demi mengelak kekeliruan dan sebarang manipulasi lain oleh pihak tidak bertanggungjawab. -K! ONLINE


Program saringan Covid-19 pekerja asing diperluas ke seluruh negara
Oleh NOR IDAYU BOSRO

30 Januari 2021, 12:58 pm
PUTRAJAYA – Kementerian Sumber Manusia (KSM) akan meluaskan skop Program saringan Covid-19 bagi pekerja asing ke seluruh negara bermula 2 Februari ini dengan membabitkan peruntukan tambahan sebanyak RM54 juta.
Menteri Sumber Manusia, Datuk Seri M. Saravanan berkata,  program itu dilaksanakan oleh Pertubuhan Keselamatan Sosial (Perkeso) dengan kerjasama klinik-klinik swasta di seluruh negara.
Beliau berkata, ujian saringan itu menggunakan kaedah RTK Antigen yang diluluskan oleh Kementerian Kesihatan dengan kos bagi kit ujian dibiayai oleh Perkeso.
“Majikan hanya perlu membiayai kos perkhidmatan yang dikenakan oleh klinik atau hospital.
“Bagi pekerja asing yang bukan pencarum Perkeso, kos saringan perlu ditanggung sepenuhnya oleh pihak majikan,” katanya dalam satu kenyataan di sini hari ini.
Saravanan berkata, keperluan menjalani saringan Covid-19 itu diwajibkan oleh kerajaan melalui Akta Pencegahan dan Pengawalan Penyakit Berjangkit 1988 (Akta 342).

“Pematuhan kepada keperluan ini akan dipantau oleh pihak kementerian,” katanya.
Katanya, senarai klinik yang menawarkan saringan Covid-19 di bawah program itu boleh didapati di  Portal Program Saringan Prihatin (https://psp.perkeso.gov.my).
Selain itu, maklumat lanjut berkenaan program tersebut termasuk senarai klinik akan dikemas kini di Portal PSP (https://psp.perkeso.gov.my) dari semasa ke semasa.
Sebarang pertanyaan boleh diajukan melalui emel [email protected] atau talian hotline 1-300-22-8000 atau 03-4264 5089.
Pada 28 November tahun lalu, KSM memaklumkan akan melaksanakan program saringan Covid-19 bagi pekerja asing secara bersasar berdasarkan lokaliti zon merah yang mempunyai kepadatan pekerja asing yang tinggi.
Katanya, ujian saringan itu akan dijalankan secara berjadual dan berperingkat dengan memberi tumpuan kepada daerah-daerah berisiko tinggi mulai 1 Disember tahun lalu. -K! ONLINE


Kanak-kanak maut didera, suami isteri direman tujuh hari
Oleh DIYANATUL ATIQAH ZAKARYA

30 Januari 2021, 12:43 pm
MELAKA – Sepasang suami isteri direman tujuh hari bermula hari ini bagi membantu siasatan berhubung kematian seorang kanak-kanak lelaki berusia tujuh tahun yang dipercayai didera, di Taman Krubong Jaya di sini, semalam.
Perintah reman sehingga 5 Februari itu dikeluarkan Penolong Pendaftar Mahkamah Majistret Melaka Mohd. Anuar Ostadi di sini hari ini.
Pasangan suami isteri, yang juga ibu kandung dan bapa tiri mangsa masing-masing berusia 32 serta 38 tahun itu dibawa ke mahkamah pada pukul 9.20 pagi tadi menaiki kenderaan berasingan.
Ketua Jabatan Siasatan Jenayah negeri, Asisten Komisioner Mohd. Sukri Kaman berkata, kedua-dua mereka ditahan kira-kira pukul 4 petang di kediaman mereka di Taman Krubong Jaya.
Menurutnya, tangkapan itu dibuat selepas suspek lelaki melaporkan kematian kanak-kanak tersebut yang didakwa telah meninggal dunia akibat lemas di dalam tong air di rumah mereka.
Bagaimanapun pemeriksaan lanjut pada fizikal mangsa menemukan kesan lebam serta kecederaan akibat didera.

Susulan itu pasangan tersebut ditahan bagi membantu mengikut siasatan mengikut Seksyen 302 Kanun Keseksaan kerana membunuh.
Terdahulu, kisah kanak-kanak malang itu pernah tular pada Oktober lalu apabila ibu angkat yang menjaganya sejak berusia dua bulan terpaksa menyerahkan semula mangsa kepada ibu kandungnya.
Kisah itu dikongsikan menerusi satu klip video di Facebook yang menunjukkan keluarga angkatnya menangis teresak-esak ketika mendakap kanak-kanak itu buat kali terakhir sebelum diserahkan kepada ibunya. -K! ONLINE


Mayat wanita dalam rumah
Oleh NOOR HASLIZA NUSI

30 Januari 2021, 12:47 pm
GEORGE TOWN – Mayat seorang wanita ditemui di ruang tamu rumahnya di flat Padang Tembak, Ayer Itam di sini lewat malam tadi.
Wanita berusia 50 tahun itu dijumpai terbaring di ruang tamu kediamannya dalam keadaan lengkap berpakaian.
Pegawai Operasi dari Balai Bomba Dan Penyelamat Paya Terubong, Abd. Roni Ayob berkata, pihaknya menerima panggilan menyelamat mangsa dan pintu rumah terkunci daripada pasukan polis kira-kira pukul 12.58 malam dan tiba ke situ kurang 10 minit kemudian.
Menurutnya, anggota terpaksa memecah pintu pagar besi rumah terbabit dengan menggunakan peralatan khas dengan masa yang diambil kurang lima minit.
“Kita pada mula menerima maklumat daripada pemanggil memaklumkan pintu terkunci dan dikhuatiri terdapat mangsa yang pengsan di dalam rumah tersebut.
“Sebaik pintu berjaya dibuka, kita menemui satu perempuan India berusia 50 tahun berada dalam keadaan tidak sedarkan diri dan telah diserahkan kepada pihak hospital untuk pengesahan kematiannya.

“Mayat wanita terbabit kemudiannya diserahkan kepada pasukan polis untuk tindakan selajutnya,” katanya di sini hari ini.
Operasi menyelamat mangsa tamat sepenuhnya pada pukul 1.29 pagi tadi. – K! ONLINE


Orang Asli tidak sabar nikmati capaian internet
Oleh AIMUNI TUAN LAH

30 Januari 2021, 2:58 pm
GUA MUSANG – Lebih 300 penduduk Orang Asli Kampung Aring 5, Pos Lebir di sini teruja dan tidak sabar menikmati capaian internet yang lebih baik setelah Suruhanjaya Komunikasi dan Multimedia Malaysia (SKMM) akan membina sebuah menara telekomunikasi di kawasan tersebut.
Penghulu Kampung Aring 5, Raina Anjang berkata, selama ini, penduduk berhadapan dengan pelbagai masalah akibat capaian internet yang lemah.
Katanya, mereka gembira apabila melihat ada usaha daripada pihak kerajaan untuk menyelesaikan masalah capaian internet di kampung mereka.
“Sudah berpuluh tahun kami mengalami masalah telekomunikasi dan berharap projek pembinaan menara telekomunikasi itu akan dilaksanakan secepat mungkin.
“Sebelum ini, kami hanya menumpang menara telekomunikasi dari luar kampung kami yang kedudukannya jauh dan liputannya juga sangat lemah,” katanya ketika dihubungi pemberita di sini hari ini.
Terdahulu, SKMM dalam satu kenyataan semalam memaklumkan bahawa pihaknya mengambil tindakan proaktif bagi menangani masalah capaian internet membabitkan lapan kawasan luar bandar.

Kawasan luar bandar itu adalah Kampung Banggol Pak Esah di Pasir Puteh, Kelantan; Kampung Siram, Kedai Tanjong, Pasir Mas, Kelantan; Kampung Aring 5 Gua Musang, Kelantan; Kampung Kaum Asli Kemidak, Bekok, Segamat, Johor; Pulau Aman; Kampung Labi di Beaufort, Sabah; Kampung Panikuan di Kudat dan Kampung Waluhu di Ranau, Sabah.
SKMM turun padang khususnya bagi membantu pelajar yang sedang menjalani kaedah pengajaran dan pembelajaran di rumah (PdPR). -K! ONLINE


Kena tipu penjual kenderaan di Facebook
Oleh KOSMO!

30 Januari 2021, 2:55 pm
KUANTAN – Hasrat seorang tentera darat untuk membeli sebuah kenderaan jenis Toyota C-HR pada harga semurah RM18,000 akhirnya punah akibat ditipu penjual.
Kejadian bermula pada 20 Januari lalu apabila lelaki berusia 22 tahun tersebut melayari laman sosial Facebook dan melihat iklan jualan kenderaan murah berkenaan.
Ketua Jabatan Siasatan Jenayah Komersial Pahang, Superintendan Mohd. Wazir Mohd. Yusof berkata, mangsa berurusan dengan suspek lelaki yang menggunakan nama Ang.
“Semasa berada di kem tentera di Bera, mangsa berminat untuk membeli kenderaan yang diiklankan laman sosial Facebook.
“Mangsa bersetuju membeli kenderaan itu pada harga RM18,000 dan telah membuat tujuh kali transaksi pemindahan wang ke dalam dua akaun berlainan.
“Selepas memindahkan duit tersebut, mangsa diminta membayar lagi duit berjumlah RM5,000,” ujar Mohd. Wazir menerusi kenyataan hari ini.

Tambah beliau, mangsa bagaimanapun tidak melakukan bayaran tambahan tersebut dan tampil membuat laporan di Balai Polis Triang, Bera semalam kerana berasa tertipu.
“Mangsa mengalami kerugian RM13,150 dan tidak melakukan bayaran tambahan seperti diarahkan suspek. Kes disiasat mengikut Seksyen 420 Kanun Keseksaan,” katanya. -K! ONLINE


Walaupun jahat, orang tak marah – Iman Suhana
Oleh NUR EMIRA SAIZALI

30 Januari 2021, 2:57 pm
PETALING JAYA – Lari daripada kebiasaan impak watak antagonis yang lazimnya akan dibenci penonton, perkara sebaliknya berlaku kepada pelakon baharu Iman Suhana.
Iman setakat ini tidak menerima satu pun komen negatif walhal drama bersiri lakonannya, Takdir Yang Tertulis kini hangat diperkatakan khalayak dek jalan cerita yang menyakitkan hati.
Iman atau nama penuhnya Norsuhana Mohamad Wahid, 30, berkata, dia masih mengakui terkejut dengan sambutan yang diberikan oleh penonton terhadap naskhah berkenaan.
Tidak cukup dengan itu, namanya tiba-tiba menjadi bualan netizen dalam media sosial penangan lakonan hebatnya sebagai Rozita atau Ita, adik kepada Ruhila laman Elvina Mohamad.
Dalam drama berkenaan, Ita bersekokongkol dengan ibunya, Che Salmah lakonan Didie Alias untuk menjatuhkan dan merampas segala milik Juweta, isteri pertama abang iparnya lakonan Nazim Othman.
Antara babak lakonannya yang tular dalam media sosial sehingga menggeletek hati netizen ialah ‘susu strawberi Ita’ dan ‘suami imaginasi di meja makan’.

“Alhamdulillah setakat ini saya masih lagi belum dapat mesej atau komen negatif daripada penonton drama tersebut. Sambutan yang saya terima semuanya positif walaupun hanya sebagai watak pembantu.
“Rata-rata netizen cakap, mereka tak jadi hendak memarahi Ita walaupun jahat dan asyik ikut cakap ibunya sahaja. Memang ramai yang pecah perut dengan perangai Ita,” katanya ketika dihubungi Kosmo! Online.
IMAN SUHANA bersama dua pelakon menjayakan watak utama dalam drama popular, Takdir Yang Tertulis, Elvina dan Nad Zainal.
Kongsi Iman, dia turut menjadikan beberapa pelakon hebat tanah air sebagai rujukan untuk menjayakan watak tersebut.
“Bagi menjayakan karakter sebegitu, saya banyak belajar dengan menonton lakonan pelakon hebat lain seperti Didie Alias, Sharifah Sakinah dan Amyza Adnan.
“Apa pun, saya bersyukur kerana ramai penonton yang suka dan memuji dengan karater saya. Berbaloilah penat lelah saya di set pengambaran,” ujarnya lagi.
Dalam pada itu, dia juga berterima kasih kepada pihak produksi Radius One Sdn. Bhd. kerana memberi peluang kepadanya untuk mengembangkan lagi bakatnya kepada umum.
Terdahulu, drama arahan Shahrul Ezad Mohameddin itu sohor kini dalam Twitter selama beberapa hari selepas ramai memuji jalan cerita dan lakonan hebat para pelakon, terutama Nad Zainal yang menjayakan watak Juweta.
Takdir Yang Tercipta dilakonkan oleh barisan pelakon hebat, Nad Zainal, Nazim Othman, Alvin Chong dan Elvina Mohamad. – K! ONLINE


Suami suka bau ketiak saya – Ayda Jebat
Oleh KOSMO!

30 Januari 2021, 2:50 pm
PETALING JAYA – Pelakon dan penyanyi Ayda Jebat sekali lagi mengundang kecaman apabila mendedahkan perangai pelik suaminya, Nabil Mahir yang suka menghidu bau ketiaknya terutama ketika waktu lapang.
Perangai pelik Nabil didedahkan Ayda menerusi InstaStory yang memaparkan Nabil Mahir sedang mencium ketiaknya ketika sedang bersantai di kediaman mereka.
“Ingat isteri sahaja suka bau ketiak suami. Yang ini terbalik. Aduh-aduh @nabilmahir,” tulis Ayda.
Sebelum ini, Ayda yang popular menerusi lagu Temberang ada memberitahu bahawa suaminya gemar mencium pipinya untuk tempoh masa yang sangat lama selain suka bermanja dengannya.

Tangkap layar InstaStory Ayda yang menunjukkan Nabil sedang mencium ketiaknya.
Meninjau dalam ruangan komen, rata-rata peminat meluahkan rasa meluat dan menyifatkan tindakan pasangan itu berkongsi serta menayangkan semua perkara menerusi media sosial sebagai keterlaluan.
“Tolonglah jangan sambung Perintah Kawalan Pergerakan (PKP) lagi, macam-macam perangai pelik artis keluar dah ni.

“Yela memang awak sorang je pun ada laki dalam dunia ni. Geli la,” tulis netizen.
Terdahulu, dengan hanya sekali lafaz pasangan itu sah bergelar suami isteri selepas selamat dinikahkan pada pukul 3.28 petang di Masjid At-Taqwa, Taman Tun Dr. Ismail, Kuala Lumpur 1 Januari lalu. – K! ONLINE


Lima ahli keluarga, termasuk anak sulung Ani Mayuni positif Covid-19
Oleh MOHAMMAD SHAHEMY AZMI

30 Januari 2021, 2:32 pm
PETALING JAYA – Penyanyi dangdut Ani Maiyuni memohon peminatnya untuk mendoakan keselamatan ahli keluarganya yang dijangkiti Covid-19.
Menerusi satu hantaran yang dimuat naik dalam Facebook miliknya semalam, Ani Maiyuni atau nama sebenarnya Aishah An-Nur Osman memaklumkan bahawa lima ahli keluarganya telah disahkan positif Covid-19, termasuk anak sulungnya, Wirda Viviana Zairi, 16.
“Assalamualikum. Jika ada disini saya memohon doa kalian untuk mendoakan anak sulung saya, ibu mertua, adik bongsu, adik ipar dan anak buah saya berusia 10 tahun yang disahkan positif Covid-19.
“Jangan salah anggap ya. Kami semua duduk rumah berasingan. Sebelum Perintah Kawalan Pergerakan (PKP) lagi kami tidak berjumpa sehinggalah hari ini.
“Kami sekeluarga tidak keluar ke mana-mana pun,” ujar penyanyi yang popular menerusi lagu Sedap itu.
Dalam hantaran tersebut, penyanyi berusia 43 tahun itu juga memberitahu dia serta ahli keluarga yang lain sedang menjalani kuarantin kendiri di rumah dan menunggu tindakan selanjutnya daripada pihak Kementerian Kesihatan Malaysia (KKM).

Ani bagaimanapun tidak memberitahu sejak bila ahli keluarganya mula disahkan positif virus maut tersebut.
“Terima kasih. Doakan yang baik-baik,” katanya dalam hantaran tersebut. – K! ONLINE


‘Call centre’ sindiket ah long diserbu
Oleh MOHD SHARKAWI LONDING

30 Januari 2021, 11:35 am
JOHOR BAHRU – Dua wanita warga tempatan diberkas selepas disyaki terlibat dalam kegiatan pemberi pinjaman wang tanpa lesen atau ah long dalam dua serbuan berasingan semalam.
Dalam serbuan pada pukul 8.30 pagi itu, kedua-dua suspek yang ditahan berusia 28 dan 19 tahun ditahan dalam Ops Vulture di beberapa lokasi di Bukit Indah, Gelang Patah dan Ulu Tiram di sini.
Menurut Ketua Jabatan Siasatan Jenayah Komersial, Asisten Komisioner Mohd. Salleh Abdullah berkata, suspek disyaki bekerja dengan sindiket ah long berkenaan.
“Dalam serbuan ke atas sebuah kondominium di Bukit Indah, polis juga merampas pelbagai peralatan yang disyaki digunakan sindiket termasuk tiga buah komputer dan 236 buah telefon bimbit pelbagai jenama.
“Siasatan awal polis mendapati premis berkenaan dijadikan pusat panggilan kegiatan pemberi pinjaman wang tanpa lesen,”katanya dalam satu kenyataan di sini hari ini.
Mohd. Salleh berkata, siasatan lanjut masih lagi dijalankan bagi mengesan saki-baki ahli sindiket yang terlibat dalam kegiatan jenayah itu.

Katanya, kedua-dua wanita berkenaan ditahan reman bagi membantu siasatan mengikut Seksyen 5(2) Akta Pemberi Pinjaman Wang 1951.
“Polis menyeru agar orang ramai mengelak dari meminjam wang dengan ah long sebaiknya buatlah pinjaman dengan institusi kewangan yang berdaftar,”katanya.-K! ONLINE


Liverpool pamer karakter sebenar
Oleh KOSMO!

30 Januari 2021, 11:40 am
LONDON – Liverpool membuktikan kemampuan sebenar mereka selepas menundukkan Tottenham Hotspur 3-1 pada aksi Liga Perdana Inggeris (EPL) di Stadium Tottenham Hotspur awal pagi semalam.
Kemenangan itu sekali gus kembali melonjak Liverpool dalam kelompok empat teratas dengan 37 mata, empat mata dibezakan dengan pendahulu, Manchester City.
Pengurusnya, Jurgen Klopp mengakui berpuas hati dengan aksi dipamerkan pemain-pemainnya selain memuji tiga gol yang dijaringkan Sadio Mane, Trent Alexander-Arnold dan Roberto Firmino.
“Kami jaringkan gol-gol berkenaan pada waktu yang tepat. Secara keseluruhan, saya berpuas hati dengan aksi semua pemain, cuma Joel Matip mengalami kecederaan.
“Aksi hari ini (semalam) bukanlah prestasi semata-mata tetapi inilah diri kami yang sebenar. Kami sudah tunjukkan permainan sebenar Liverpool,” kata bekas pengendali Borussia Dortmund itu.
Tambah beliau, meskipun beraksi di tempat lawan, namun pemain-pemainnya langsung tidak menunjukkan rasa gentar, sebaliknya melakukan serangan bertali arus ke arah pintu gol tuan rumah.

“Saya tidak tahu dengan tepat tetap apa yang boleh dilihat, mereka (Spurs) tidak banyak memegang bola hari ini (semalam). Kami berjaya menguasai sepenuhnya perlawanan,” jelasnya.
– AGENSI


Mourinho salahkan benteng pertahanan
Oleh KOSMO!

30 Januari 2021, 12:11 pm
LONDON – Pengurus Tottenham Hotspur, Jose Mourinho membidas barisan pertahanannya selepas tewas 1-3 kepada Liverpool pada aksi Liga Perdana Inggeris (EPL) di Stadium Tottenham Hotspur awal pagi semalam.
Pada perlawanan itu, tiga gol Liverpool dijaringkan Roberto Firmino, Trent Alexander-Arnold dan Sadio Mane sementara gol Spurs disumbangkan Pierre-Emile Hojbjerg.
Kata Mourinho, mereka gagal menampilkan aksi seperti biasa apabila melakukan banyak kesilapan sejak minit pertama, sekali gus membuka ruang buat pasukan pelawat melakukan serangan.
“Amat sukar untuk menghalang pemain daripada melakukan kesilapan. Saya tidak kisah mereka buat silap jika sudah jaringkan empat gol menentang Liverpool.
“Kami hampir dibolosi seawal minit pertama apabila Mane mengambil kesempatan atas kesilapan kami,” kata Mourinho.
Tambah bekas pengurus Chelsea itu lagi, sebahagian pemain meluahkan kekecewaan atas kekalahan tersebut meskipun mereka sudah menampilkan aksi terbaik.

“Ada pemain yang kecewa kerana kami tewas gara-gara kesilapan individu yang memberi kesan besar,” ujarnya. – AGENSI


48 petugas HSNZ dijangkiti Covid-19
Oleh MOHD AZLI ADLAN

30 Januari 2021, 12:37 pm
KUALA TERENGGANU – Seramai 48 petugas kesihatan Hospital Sultanah Nur Zahirah di sini disahkan dijangkiti Covid-19.
Pengarah Kesihatan Terengganu, Dr Nor Azimi Yunos berkata, kesemua petugas kesihatan yang terkesan telah diasingkan dam sedang menerima rawatan.
“Setakat 29 Januari lalu (semalam), seramai 48 orang petugas kesihatan (HSNZ) yang telah dijangkiti COVID-19.
“Kontak rapat bagi setiap kes juga telah disaring dan diasingkan. Siasatan sedang dilakukan untuk mengenalaspasti punca jangkitan,” katanya di sini hari ini.
Dalam perkembangan sama, Nor Azimi berkata, situasi semasa bagaimanapun tidak mengganggu pengurusan rawatan pesakit di HSNZ.
Ujar beliau, perkhidmatan unit rawatan rapi, dewan bedah dan kecemasan di hospital utama di Terengganu tersebut masih berjalan lancar.

“Begitupun, perkhidatan rawatan kes ringan di Jabatan Kecemasam dan Trauma HSNZ ditutup sementara bermula semalam (kelmarin) bagi mengurangkan gangguan kepada perkhidmatan kritikal. – K! ONLINE


Khabib dapat tawaran tukar karier
Oleh KOSMO!

30 Januari 2021, 11:10 am
MOSCOW – Bintang seni bela diri campuran dunia, Khabib Nurmagomedov mendapat tawaran rasmi menyertai pasukan Liga Bola Sepak Profesional (PFL) Rusia, FC Kamaz.
Atlet berusia 32 tahun tersebut membuat keputusan untuk bersara daripada saingan UFC tahun lalu dan menegaskan ingin menjadi pemain bola sepak profesional serta bersedia untuk menyertai mana-mana pasukan.
Sebuah kelab yang beraksi Liga Ketiga Rusia, FC Kamaz bersetuju menawarkan Khabib untuk menjalani debut pertama ketika sesi pemilihan nanti.
“Kami menawarkan Khabib untuk debut pertama dalam pasukan ini. PFL adalah ‘UFC’ bagi bola sepak, kami bermain setiap perlawanan hanya untuk menang.
“Pasukan memasang impian tinggi untuk memasuki Liga Bola Sepak Kebangsaan Rusia (FNL),” kat FC Kamaz dalam satu kenyataan.
FNL adalah saingan divisyen kedua di Liga Rusia dan Kamaz kini berada di kedudukan keempat dalam saingan Liga PFL.

FC Kamaz juga menawarkan Khabib untuk mengambil bahagian pada sesi latihan selama tiga minggu di Novorossiysk bermula 12 Februari hingga 5 Mac depan.
“Kami sudah mempersiapkan sijil buat Khabib, jika dia menyertai Kamaz, minggu depan dia boleh menyertai latihan secara sepenuh musim,” ujarnya. – AGENSI


Lelaki mati depan komputer
Oleh MOHD SYALMIZI HAMID

30 Januari 2021, 11:16 am
SEBERANG PERAI – Bomba terpaksa memecahkan pintu sebuah rumah di Taman Jambu Mawar, Bukit Mertajam di sini malam tadi selepas penghuninya didapati tidak sedarkan diri dalam keadaan pintu rumah terkunci.
Perkara itu disedari jiran mangsa sebelum menghubungi bomba kira-kira pukul 9.30 malam.
Difahamkan, ketika ditemui, mangsa berusia 60-an yang dipercayai tinggal bersendirian itu berada di ruang tamu dalam keadaan duduk di atas lantai menghadap sebuah komputer riba.
Menurut jurucakap Jabatan Bomba dan Penyelamat negeri, pihaknya menerima laporan oleh jiran mangsa yang memaklumkan pintu rumahnya terkunci dan dikhuatiri telah meninggal dunia.
“Bomba memecahkan pintu dengan menggunakan peralatan khas sebelum mendapati seorang lelaki dalam keadaan tidak sedarkan diri berada di dalam rumah.
“Dia disahkan telah meninggalkan dunia oleh wakil Kementerian Kesihatan sebelum mayat diserahkan kepada pihak polis untuk tindakan selanjutnya,” katanya kepada pemberita hari ini.

Jurucakap itu berkata, operasi oleh pasukan dari Balai Bomba dan Penyelamat Bandar Perda itu tamat pada pukul 10.07 malam. – K! ONLINE


Ibu Yati mahu saman Yadim
Oleh ZULKIFLI MANZOR

30 Januari 2021, 12:32 pm
PETALING JAYA – Pemilik akaun Facebook Ibu Yati memberi tempoh tujuh hari kepada Yang Dipertua Yayasan Dakwah Islamiah Malaysia (Yadim), Nasruddin Hassan untuk membuat permohonan maaf secara terbuka kepadanya.

Kata Ibu Yati, Nasruddin telah membuat tohmahan dan fitnah terhadapnya membawa ajaran sesat, membawa agama baru, membawa agama Melayu dan juga ajaran sesat Ibu Yati.
“Beliau telah menghasut, memfitnah, menghina dan menimbulkan kebencian awam serta menjatuhkan reputasi saya dan memberi imej negatif terhadap saya sebagai Tokoh Wartawan Rakyat.
“Laporan polis telah pun saya buat pada 29 Januari 2021 di Balai Polis Ampang. Saya juga sedang mempertimbang untuk mengambil tindakan undang-undang saman sivil terhadap Yadim,” katanya dalam satu kenyataan semalam.
Justeru Ibu Yati berkata, dia menafikan semua tohmahan dan fitnah bahawa dia ada mengeluarkan sebarang kenyataan membawa agama baru, agama Melayu dan ajaran Ibu Yati yang berniat jahat mahu menjatuhkan reputasinya.
Katanya, dia turut memohon siasatan dan tindakan pihak polis ke atas pemilik Facebook yang telah menjatuhkan maruah dan imejnya sebagai Tokoh Wartawan Rakyat.

“Saya mendapati kandungan di YouTube Ibu News Channel telah dimuat turun, diubahsuai dan disiarkan kembali di luar konteks termasuk melibatkan rakaman video lain yang berusia lima tahun lalu,” katanya. – K! ONLINE


Kapal tangki ditahan lakukan pemindahan minyak
Oleh MOHD YUNUS YAKKUB

30 Januari 2021, 11:05 am
KLANG – Sebuah kapal tangki ditahan selepas disyaki melakukan pemindahan minyak secara haram di kedudukan kira-kira 1.2 batu nautika barat laut, Pulau Carey di sini semalam.
Penahanan kapal yang berdaftar di Singapura itu dilakukan pukul 11.45 pagi hasil pengkongsian maklumat dan operasi bersama Maritim Malaysia (APMM) dan Jabatan Laut Wilayah Tengah.
Pengarah Maritim Selangor, Kepten Maritim Mohammad Rosli Kasim berkata, sepasukan bot peronda yang digerakkan ke lokasi mendapati kapal berkenaan disyaki melakukan kesalahan bersauh tanpa kebenaran Pengarah Jabatan Laut Malaysia.
Katanya, kapal itu dikendalikan lima belas kru termasuk nakhoda kapal yang merupakan warga Indonesia berusia antara 20 hingga 64 tahun dan kesemuanya memiliki dokumen pengenalan diri yang sah.
Selain itu, ejen kapal yang dilantik turut berada di atas kapal tersebut.
“Hasil siasatan lanjut, kapal terbabit juga disyaki melakukan kesalahan pemindahan minyak.

“Kapal itu juga didapati dalam perjalanan ke Tanjung Pelepas, Johor ke Pelabuhan Klang di sini,” katanya dalam kenyataan di sini hari ini.
Mohammad Rosli menambah, tiga individu iaitu kapten, pembantu jurutera kapal serta ejen telah dibawa ke Ibu Pejabat Maritim Selangor untuk siasatan lanjut.
“Kes disiasat mengikut Ordinan Perkapalan Saudagar 1952 dan boleh dipenjara sehingga dua tahun atau denda tidak melebihi RM100,000 atau kedua-duanya sekali jika disabitkan kesalahan,” jelasnya. -K! ONLINE


Aeril Zafrel dah boleh peluk isteri, anak
Oleh NUR EMIRA SAIZALI

30 Januari 2021, 12:36 pm
PETALING JAYA – Pelakon Aeril Zafrel mengesahkan dirinya kini bebas daripada jangkitan virus Covid-19.
Pelakon drama Tercipta Satu Ikatan itu memaklumkan perkara gembira tersebut menerusi satu hantaran Instagram semalam.
Menurut Aeril atau nama sebenarnya Suhairil Sunari, 33, dia berterima kasih atas semua doa yang titipkan oleh semua pihak kepadanya.
Dalam foto tersebut, dia dilihat bergambar bersama isteri yang juga pelakon, Wawa Zainal dan tiga anak mereka.
“Alhamdulillah atas doa anda semua.
“Semalam hari terakhir (Khamis) saya menjalani kuarantin kendiri di rumah. Akhirnya boleh memeluk mereka (keluarga) seperti biasa,” katanya dalam entri tersebut.

Terdahulu, Kosmo! pada 21 Januari lalu melaporkan Aeril disahkan positif Covid-19 selepas melakukan ujian calitan pada 20 Januari.
Dia kemudiannya menjalani tempoh kuarantin kendiri di rumahnya sendiri selama 10 hari. – K! ONLINE


Pekerja kilang wanita maut kemalangan
Oleh WAT KAMAL ABAS

30 Januari 2021, 11:06 am
BAGAN SERAI – Seorang pekerja kilang wanita maut selepas motosikal ditunggangnya melanggar sebuah kereta yang sedang masuk simpang di Kilometer 92.5, Jalan Ipoh-Butterworth berhampiran Sekolah Menengah Kebangsaan Selinsing di sini petang semalam.
Dalam kejadian kira-kira pada pukul 6.30 petang itu, mangsa, Zuriatun May Yusoff, 28, dari Matang Gerdu di sini meninggal dunia di lokasi kejadian.
Ketua Polis Daerah Kerian, Superintendan Mazuki Mat berkata, siasatan awal mendapati kemalangan dipercayai berlaku apabila Perodua Viva yang dipandu seorang lelaki berusia 46 tahun sedang  menghala ke Taiping sebelum dia membelok masuk simpang kanan jalan.
“Tiba di tempat kejadian motosikal jenis Yamaha 135LC yang ditunggang mangsa dari arah Bagan Serai menghala ke tempat kerjanya di kilang Comfort Rubber Glove Matang itu tidak sempat mengelak lalu melanggar pintu hadapan Perodua Viva yang sedang membelok ke kanan.
“Akibat pelanggaran itu, mangsa disahkan maut di tempat kejadian selepas mengalami cedera parah,” katanya ketika dihubungi hari ini.
Katanya, mangsa dibawa ke Hospital Parit Buntar untuk proses bedah siasat manakala pemandu kereta pula tidak mengalami sebarang kecederaan.

“Kes disiasat di bawah Seksyen 41(1) Akta Pengangkutan Jalan 1987,” katanya. -K! ONLINE


Warga emas parah ditetak remaja
Oleh ALICIA JOHNY KUEH

31 Januari 2021, 8:44 pm
SIBU – Hanya kerana berang disoal mengenai ibu bapanya, seorang remaja berusia 15 tahun bertindak menetak seorang wanita warga emas di kediaman mangsa di Sungai Naman, Durin di sini, hari ini.
Dalam kejadian kira-kira pukul 8.30 pagi itu, mangsa yang berusia 74 tahun didekati suspek ketika sedang mencabut rumput di hadapan rumahnya dengan sebilah parang.
Difahamkan, suspek yang menghampiri mangsa bertindak menetak wanita berkenaan dengan parang terbabit sehingga menyebabkan kecederaan di leher, lengan kedua-dua tangan, dada dan lutut.
Ketua Polis Daerah Sibu, Asisten Komisioner Stanley Jonathan Ringgit berkata, suspek telah ditangkap dan sebilah parang berukuran 66 sentimeter yang dipercayai digunakan semasa kejadian telah dirampas.
“Menurut mangsa, motif dipercayai kerana suspek berang dengan mangsa yang ada bertanya ‘Kamu anak siapa?’ ketika suspek melalui belakang rumah mangsa sekitar pukul 4 petang pada hari Jumaat lalu.
“Walau bagaimanapun, suspek menafikan penglibatannya. Siasatan lanjut akan dilakukan untuk mengetahui punca dan motif sebenar kejadian,” katanya di sini hari ini.

Stanley turut memberitahu suspek merupakan seorang pelajar sekolah Tingkatan Tiga dan tinggal bersama adik-beradiknya setelah ibu bapanya bercerai sejak tahun 2017.
Mangsa telah dikejarkan ke Hospital Sibu untuk menerima rawatan dan dilaporkan dalam keadaan stabil.
Kes akan disiasat di bawah Seksyen 324 Kanun Keseksaan kerana mendatangkan cedera parah dengan sengaja. -K! ONLINE.


Banyak kesan cedera baru, lama pada badan Adik
Oleh DIYANATUL ATIQAH ZAKARYA

31 Januari 2021, 11:16 pm
MELAKA – Hasil bedah siasat selama hampir 11 jam dijalankan terhadap kanak-kanak berusia tujuh tahun yang maut dipercayai didera ibu kandung dan bapa tirinya, kelmarin menemui banyak kesan kecederaan di kepala dan belakang badan.
Ketua Jabatan Siasatan Jenayah negeri, Asisten Komisioner Mohd. Sukri Kaman berkata, bagaimanapun pihak polis masih menunggu laporan penuh siasatan berhubung punca sebenar kecederaan tersebut.
“Hasil bedah siasat telah selesai dijalankan, namun kita masih belum menerima laporan penuh kerana doktor masih menunggu maklumat lanjut daripada bahagian makmal untuk mengesahkan punca kematian.
“Bagaimanapun kita dimaklumkan memang ada kesan kecederaan terutama di bahagian kepala dengan terdapat kesan luka baru sebesar tiga sentimeter.
“Selain itu, terdapat juga kesan luka baru dan lama diseluruh anggota termasuk di belakang badan,” katanya ketika sidang media di pekarangan luar Jabatan Perubatan Forensik, Hospital Melaka di sini, hari ini.
Mohd. Sukri
Jelasnya, maklumat makmal itu merangkumi hasil dapatkan dari spesimen yang diambil termasuk dari bahagian paru-paru, jantung, hati dan bahagian abdomen lain.

Katanya, setakat ini, pihaknya yakin kecederaan itu berpunca daripada objek tumpul.
“Kita masih menyiasat sama ada mangsa memperoleh kecederaan itu disebabkan dia terjatuh atau perlakuan mana-mana individu (didera).
“Kita juga masih belum dapat mengesahkan sama ada kanak-kanak itu mati akibat lemas seperti yang didakwa bapa tirinya ketika membuat laporan, kelmarin,” katanya.
Mengulas lanjut, beliau turut menafikan dakwaan segelintir netizen yang mengatakan kanak-kanak tersebut telah lama meninggal dunia.
“Berdasarkan keadaan fizikal mangsa ketika ditemui, dia dianggarkan baru sahaja meninggal dunia, kira-kira kurang dua jam.
“Semua dakwaan netizen mengatakan kanak-kanak itu telah lama meninggal dan badannya kembung serta sebagainya adalah tidak benar,” katanya.
Mengulas lanjut mengenai tuntutan jenazah, Mohd. Sukri berkata, jenazah kanak-kanak itu akan diserahkan kepada waris untuk proses pengebumian. -K! ONLINE


PM lancar Program 5MY khas buat warga Wilayah Persekutuan
Oleh NOR IDAYU BOSRO

31 Januari 2021, 9:27 pm
PUTRAJAYA – Perdana Menteri, Tan Sri Muhyiddin Yassin melancarkan Program Kemiskinan Bandar (5MY) sebagai inisiatif yang inklusif dalam menangani isu kos sara hidup, kelangsungan hidup rakyat serta membasmi kemiskinan di Wilayah Persekutuan.
Program 5MY itu meliputi aspek pekerjaan dinamakan sebagai [email protected], persekolahan ([email protected]), barangan keperluan asas ([email protected]), makanan ([email protected]) dan perubatan ([email protected]).
Beliau berkata, lebih 35,000 orang dan ketua isi rumah serta 331 perumahan kos rendah di Kuala Lumpur telah menerima bantuan langsung melalui Program 5MY sejak ia diperkenalkan sekitar pertengahan tahun lalu.
Menurutnya, sebagai usaha menambah baik inisiatif tersebut, Kementerian Wilayah Persekutuan (KWP) juga akan mula menyumbangkan 5,750 kampit beras secara percuma kepada penduduk di Wilayah Persekutuan melalui program [email protected].
“Bantuan secara mingguan ini akan diagihkan kepada penduduk daripada kumpulan keluarga B40 di Kuala Lumpur, Putrajaya dan Labuan bermula hari ini bagi meringankan beban warga Wilayah Persekutuan yang terjejas akibat pandemik Covid-19.
“Inisiatif ini adalah kerjasama KWP dengan Yayasan Wilayah Persekutuan dan Majlis Perwakilan Penduduk Wilayah Persekutuan,” katanya ketika menyampaikan perutusan sempena sambutan Hari Wilayah Persekutuan 2021 di saluran Radio Televisyen Malaysia hari ini.

Muhyiddin berkata, KWP akan melipatgandakan usaha dengan meneliti semula sasaran penerima bantuan bagi mengelakkan individu yang layak tidak tercicir.
Ini kerana, katanya, bantuan lebih banyak diberikan kepada penghuni Program Perumahan Rakyat (PPR) dan Perumahan Awam. – K! ONLINE.


380 kilogram daun ketum dalam Myvi
Oleh YATIMIN ABDULLAH

31 Januari 2021, 9:01 pm
TUMPAT – Seorang lelaki ditahan bersama bungkusan daun ketum seberat 380 kilogram selepas Pasukan Gerakan Am (PGA) Batalion 8 menahan sebuah kereta berhampiran Pangkalan Haram Aziz di Kampung Pisau Raut di sini semalam.
Rampasan pada pukul 8.30 malam itu dilakukan selepas anggota PGA menjalankan rondaan rutin di kawasan tersebut sebelum menahan sebuah kereta jenis Perodua Myvi.
Pegawai Pemerintah Medan, Superintendan Nor Azizan Mohd Yusof berkata, susulan daripada itu, anggota PGA telah melakukan pemeriksaan di dalam kereta tersebut dan menemui 19 bungkus plastik mengandungi daun ketum.
“Bungkusan plastik itu telah ditemui di bahagian tempat duduk hadapan, belakang dan bonet kereta tersebut.
“Berdasarkan siasatan, kita tidak menolak kemungkinan daun ketum itu akan dibawa untuk diseludup ke negara jiran,” katanya dalam satu kenyataan di sini hari ini.
Nor Azizan memberitahu, nilai keseluruhan rampasan termasuk kereta itu dianggarkan berjumlah RM 31,400.

Katanya, ujian saringan air kencing mendapati suspek positif dadah jenis methamphetamine dan mempunyai rekod jenayah lampau berkaitan dadah.
Tambahnya, kes disiasat mengikut Seksyen 30 (3) Akta Racun 1952 dan Seksyen 15(1)(a) Akta Dadah Berbahaya 1952. – K! ONLINE.


Elisya Sandha kini tunangan anak Sheila Rusly
31 Januari 2021, 8:45 pm
PETALING JAYA – Penerbit dan pelakon Sheila Rusly terharu apabila hubungan pelakon Elisya Sandha dengan anak lelakinya, Uzair Haqimy melangkah ke satu fasa apabila mereka kini sah bertunang.
Menerusi perkongsian dalam Instagramnya, penerbit itu memuat naik sekeping gambar dia berpelukan dengan seorang wanita yang berpakaian putih seperti pengantin di atas sebuah pelamin.
Meskipun tidak menunjukkan wajah, namun rata-rata peminat yakin wanita itu adalah Elisya berdasarkan kapsyen ringkas yang ditulisnya berbunyi: “Alhamdulillah.”
Perkara berkenaan kemudian disahkan oleh suami Sheila sendiri, penerbit dan pengarah Jinggo atau nama sebenarnya Azman Yahya yang berkongsi berita pertunangan anaknya menerusi sebuah video.
Dalam video berkenaan, Elisya yang kelihatan menangis diapit oleh ibunya, Hatijah Teh Man dan Sheila dalam persalinan serba putih.
Sementara kelibat Uzair yang mengenakan pakaian sedondon berwarna putih pula cuma dapat dilihat dari belakang.

“Teman dia macam mana papa teman mama,” tulisnya.
Perkongsian pasangan itu dihujani ucapan tahniah daripada peminat yang teruja melihat mereka akan menerima kehadiran menantu sulung dalam keluarga tidak lama lagi. – K! ONLINE


JKM Melaka ambil dua anak suspek
Oleh DIYANATUL ATIQAH ZAKARYA

31 Januari 2021, 8:53 pm
MELAKA – Jabatan Kebajikan Masyarakat (JKM) negeri hari ini mengambil kedua-dua anak pasangan pasangan suami isteri yang kini ditahan bagi membantu siasatan kes kematian kanak-kanak lelaki dipercayai akibat didera di Taman Krubong Jaya, di sini, kelmarin.
Dua kanak-kanak itu yang berusia dua dan empat tahun telah diambil di rumah nenek mereka di Simpang Bekoh, Jasin.
Pengerusi Jawatankuasa Hal Ehwal Wanita, Pembangunan Keluarga dan Kebajikan negeri Datuk Latipah Omar berkata, pengambilan itu dibuat bagi menempatkan dua kanak-kanak terbabit di rumah kebajikan.
“Kita dapati nenek mangsa telah berusia, selain turut menjaga kakak sulung mereka yang berusia sembilan tahun.
“Jadi pihak JKM telah mengambil kedua-dua anak tersebut dan akan membuat permohonan di Mahkamah Ayer Keroh pada Isnin ini (esok) bagi hak penjagaan sementara untuk menempatkan dua kanak-kanak itu di rumah kebajikan agar mereka tidak terabai,” katanya.
Beliau berkata demikian ketika ditemui selepas mengiringi Menteri Pembangunan Wanita, Keluarga dan Masyarakat, Datuk Seri Rina Mohd. Harun yang hadir melawat keluarga angkat kanak-kanak lelaki itu di Homestay Sungai Putat, Batu Berendam di sini, hari ini.

Katanya permohonan hak penjagaan sementara itu dibuat di bawah Seksyen 17(1)(j) Akta Kanak-kanak 2001.
Mengulas lanjut, beliau yang juga Ahli Dewan Undangan Negeri (ADUN) Taboh Naning, berkata, kedua beradik itu berada dalam keadaan baik, namun mereka tetap akan di bawa ke Hospital Melaka untuk menjalani pemeriksaan kesihatan.
“Pada masa sama JKM juga akan memberikan perkhidmatan kaunseling kepada keluarga angkat mangsa yang masih bersedih memandangkan mereka sekeluarga telah menjaganya sejak berusia dua bulan lagi,” katanya. – K! ONLINE.


Dua ditemui maut, kereta terjunam dalam tasik
Oleh NOR AZIHAN MD. GHAZALI

31 Januari 2021, 9:19 pm
HULU SELANGOR – Selepas dua jam mencari, bomba akhirnya berjaya menemui dua mangsa lemas yang terjunam bersama kereta di dalam Tasik Biru, Jalan Kampung Setia, Batu Arang di sini hari ini.
Kedua-dua mangsa yang berusia 30-an tersebut didapati lemas selepas kereta jenis Toyota Vios yang mereka naiki terbabas dan terjunam ke dalam tasik berkenaan sekitar pukul 6 petang.
Pengarah Bomba dan Penyelamat Negeri Selangor, Norazam Khamis berkata, pihaknya menerima panggilan kejadian kira-kira pukul 6.10 petang dan tiba di lokasi 20 minit kemudian.
“Kita dapati kemalangan itu melibatkan sebuah kereta terbabas ke dalam tasik. Mengikut maklumat polis terdapat dua orang mangsa dalam kenderaan terbabit.
“Justeru itu, pihak kami menggerakkan usaha mengesan kedua-dua mangsa, mangsa yang sudah meninggal dunia itu akhirnya ditemui sekitar pukul 8.01 malam,” ujarnya. – K! ONLINE.


Jumlah kes tinggi berpunca lewat lapor CPRC
Oleh SITI A'ISYAH SUKAIMI

31 Januari 2021, 8:48 pm
PUTRAJAYA – Kementerian Kesihatan (KKM) mengesahkan, kes harian melebihi 5,000 sehari bagi tiga hari berturut-turut disebabkan oleh pelaporan lewat kes ke Pusat Kesiapsiagaan dan Tindak Cepat Krisis Kebangsaan (CPRC) KKM.
Ketua Pengarah Kesihatan, Tan Sri Dr. Noor Hisham Abdullah berkata, pelaporan lewat tersebut termasuk kes-kes yang dikesan positif pada tahun lepas.
“Peningkatan kes yang mendadak ini disebabkan oleh saringan bersasar di tempat kerja, saringan kontak rapat dan saringan kumpulan berisiko tinggi yang dijalankan secara besar-besaran di beberapa negeri.
“Namun, kes-kes lewat dilaporkan ini telah diambil tindakan sewajarnya di lapangan oleh Pejabat Kesihatan Daerah (PKD) berkenaan seperti pengasingan dan rawatan ke atas kes-kes positif, pengesanan kontak rapat serta pengesanan kes secara aktif,” katanya dalam satu kenyataan akhbar di sini hari ini.
Beliau berkata, terdapat juga kelewatan pelaporan menggunakan Sistem Makmal Kesihatan Awam (SIMKA) oleh fasiliti swasta berdaftar misalnya, klinik dan hospital swasta.
“Terima kasih kepada fasiliti swasta yang telah melaporkan kes segera menggunakan SIMKA dan juga pengguna MySejahtera yang membuat laporan kendiri bagi memaklumkan status keputusan ujian Covid-19 mereka.

“KKM akan bekerjasama dengan semua pihak berkaitan agar isu kelewatan pelaporan kes-kes positif ini dapat ditangani dengan segera bagi membendung penularan Covid-19 di Malaysia,” katanya. – K! ONLINE.


Stadium MPPG jadi pusat rawatan sehenti dan kuarantin Covid-19
Oleh KOSMO!

31 Januari 2021, 8:28 pm
Oleh RAJA JAAFAR ALI
JOHOR BAHRU – Stadium Majlis Bandaraya Pasir Gudang (MBPG) di sini dijadikan Pusat Kuarantin & Rawatan Covid -19(PKRC) dan Pusat Sehenti Penilaian Covid – 19 (CAC).
Operasi pusat sehenti itu dibuka berikutan kes penularan Covid-19 di negeri ini meningkat secara mendadak sejak minggu lalu.
Menurut satu kenyataan dikeluarkan MBPG, pusat sehenti itu mula beroperasi dari pukul 8 pagi sehingga pukul 5 petang hari Ahad hingga Rabu.
Hari Khamis pula beroperasi bermula 8 pagi hingga 3.30 petang manakala Jumaat dan Sabtu dan hari cuti umum dibuka pada pukul 8 pagi hingga 12 tengah hari.
Perkhidmatan yang diberikan kepada kepada mereka yang datang untuk melakukan pemeriksaan kesihatan termasuk saringan Covid-19, penilaian risiko kes baru Covid positif serta saringan kes baru kontak rapat.

Tinjauan Kosmo! mendapati sejak awal pagi orang ramai terutama pekerja industri berpusu-pusu menjalani pemeriksaan sama di pekarangan letak kenderaan Stadium MBPG.
Terdapat beberapa laluan khas disediakan untuk kemudahan orang ramai antaranya khemah untuk pemotongan gelang dan membuat ujian calitan.
Orang awam dilarang untuk menggunakan laluan dikawasan stadium bagi sebarang aktiviti riadah untuk tujuan keselamatan.-K! ONLINE.


Lelaki cedera amukan biri-biri
Oleh KOSMO!

31 Januari 2021, 8:57 pm
CANBERRA, Australia – Seorang lelaki disyaki mengalami retak tulang belakang akibat serangan ganas  seekor  biri-biri di bandar Kenebri dalam negeri New South Wales (NSW) pagi tadi.
Difahamkan, lelaki berusia 43 tahun itu dirempuh dengan kuat ke arah sebatang pokok oleh kambing biri-biri tersebut.
Pasukan paramedik bergegas ke lokasi kejadian bagi merawat mangsa  sebelum ambulans udara tiba tidak lama kemudian.
Petugas ambulans udara tersebut pada mulanya bimbang dengan keselamatan diri mereka namun berjaya merawat lelaki itu sebelum menerbangkannya ke sebuah hospital tempatan.
“Pesakit berada di sebuah kawasan di Kenebri apabila dia dirempuh kambing biri-biri tersebut dan terhumban pada sebatang pokok,” kata petugas Ambulans NSW, Rebecca Medd.
Kejadian serupa turut berlaku di kawasan itu tidak lama dahulu apabila seorang lelaki berusia 60-an dirempuh seekor kambing di kawasan pergunungan Blue Mountains.

Seorang petugas Ambulans NSW, David Petterson berkata, paramedik pernah berhadapan dengan beberapa tugas melibatkan haiwan namun serangan biri-biri merupakan suatu yang ‘aneh’.
“Insiden seperti ini agak mencabar untuk paramedik dan perkhidmatan kecemasan lain, terutamanya melibatkan amukan haiwan,” katanya. – Agensi


Cubaan PATI bolosi perairan negara digagalkan
Oleh EDDY AQMAL MOHAMED HAMIDI

31 Januari 2021, 6:49 pm
PETALING JAYA – Kecekapan pasukan keselamatan di perairan tanah air mengesan serta memintas sebuah tongkang awal pagi tadi berjaya mematahkan cubaan sekumpulan pendatang asing tanpa izin (PATI) menyusup masuk ke dalam negara.
Tentera Laut Diraja Malaysia (TLDM) menerusi satu kenyataan berkata, kehadiran sebuah tongkang disyaki membawa PATI dari Indonesia itu dikesan pada pukul 1 pagi tadi kira-kira 4 batu nautika tenggara Pulau Angsana.
“Hasil usaha gabungan tiga agensi iaitu TLDM, Pasukan Polis Marin (PPM) dan Agensi Penguatkuasaan Maritim Malaysia (APMM) sektor 5 di bawah Ketua Gugus Tugas PPM Selangor telah berjaya mengesan dan seterusnya melakukan pemeriksaan terhadap tongkang tersebut.
“Hasil pemeriksaan mendapati terdapat seramai 25 orang PATI cuba membolosi perairan negara dan tindakan mengusir tongkang tersebut keluar dari perairan negara telah diambil,” ujar kenyataan itu.
Antara aset terlibat dalam operasi pengusiran berkenaan adalah bot RHIB R 2007 milik TLDM, bot RH 10 dan bot Seahawk milik PPM serta bot Penggalang 41 milik APMM.
Jelasnya, bot RHIB R 2007 milik TLDM kekal mengiringi dan mengusir tongkang dari Indonesia itu melepasi sempadan perairan negara sehingga pukul 6.53 pagi tadi.

“TLDM sentiasa memperkasakan Ops Benteng melalui kerjasama pelbagai agensi ‘Maritime Component Commander’ di bawah National Task Force (NTF) bagi memperkukuhkan sempadan perairan negara daripada dicerobohi PATI.
“Kehadiran pelbagai aset keselamatan di laut yang beroperasi 24 jam seminggu adalah bagi mengekang kemasukan PATI dan mencegah penularan pandemik Covid-19,” tegasnya. -K! ONLINE.


Orang Asli jaga kampung elak penularan Covid-19
Oleh AIMUNI TUAN LAH dan ROHANA MOHD. NAWI

31 Januari 2021, 6:58 pm
GUA MUSANG – Masyarakat Orang Asli di Kampung Sendrop, Tanah Tinggi Lojing di sini membina palang besi dan mengawal jalan masuk ke kampung mereka bagi mengelakkan orang luar keluar dan masuk kampung setiap hari.
Penduduk Orang Asli bertindak demikian kerana bimbang wabak Covid-19 merebak ke kampung mereka yang masih dikategorikan sebagai zon hijau.
Pengerusi Jawatankuasa Pembangunan Keselamatan Kampung Orang Asli (JPKKOA) Kampung Sendrop, Ahoi Along berkata, sekatan itu dibuat sejak kerajaan melaksanakan Perintah Kawalan Pergerakan 2.0 yang berkuatkusa 16 Januari lalu.
Katanya, empat kumpulan penduduk akan bertugas menjaga sekatan secara bergilir-gilir bermula pukul 6.30 pagi sehingga 7.30 petang setiap hari.
“Sebelum membuat kawalan keselamatan ini kami sudah meminta kebenaran polis di Pondok Polis Lojing.
“Selepas pukul 7.30 malam, kami tidak benarkan pergerakan keluar dan masuk kecuali untuk hal kecemasan,” katanya.

Sementara itu, Ketua Polis Kelantan, Datuk Shafien Mamat berkata, polis akan membuat pemantauan selepas penduduk menutup jalan masuk kampung tersebut.
Katanya, beliau sudah mengarahkan Ketua Polis Daerah Gua Musang supaya berjumpa dengan kira-kira 500 penduduk berbincang berhubung isu penutupan laluan semalam.
“Anggota polis akan melakukan pemeriksaan di kawasan berkenaan supaya tidak membenarkan orang luar masuk.
“Tindakan yang dilakukan oleh penduduk itu tidak salah, sebaiknya mereka maklum terlebih dahulu kepada pihak polis,” katanya.
Beliau berkata demikian kepada pemberita selepas Majlis Penyerahan Minyak Wangi dan Sepanduk kepada Polis Diraja Malaysia di Ibu Pejabat Polis Kontinjen (IPK) Kelantan di sini hari ini. – K! ONLONE.


PKPD di Penjara Simpang Renggam dan Kuarters Kakitangan, Kluang, Johor
Oleh NUR HUDA MUSA

31 Januari 2021, 6:46 pm
PETALING JAYA – Perintah Kawalan Pergerakan Diperketatkan (PKPD) akan dilaksanakan di Penjara Simpang Renggam dan Kuarters Kakitangan bermula 1 sehingga 14 Februari 2021.
Menteri Kanan (Keselamatan), Datuk Seri Ismail Sabri Yaakob berkata, pelaksanaan PKPD tersebut untuk memudahkan KKM melaksanakan saringan secara bersasar ke atas semua tahanan, kakitangan dan kontak rapat yang terlibat untuk memastikan tiada penularan jangkitan dalam komuniti.
“Kementerian Kesihatan (KKM) hari ini melaporkan situasi peningkatan kes positif Covid-19 secara mendadak di Penjara Simpang Renggam dan Kuarters Kakitangan.
“Sehingga 29 Januari 2021, KKM telah melaksanakan 198 ujian saringan dan daripada jumlah itu sebanyak 108 kes positif Covid-19 telah direkodkan yang melibatkan 100 tahanan, enam kakitangan dan dua kontak rapat,” katanya dalam satu kenyataan di sini hari ini.
Menurutnya, prosedur operasi standard (SOP) PKPD di penjara itu juga sama seperti yang diumumkan sebelum ini termasuk pergerakan keluar masuk dan lawatan oleh ahli keluarga adalah tidak dibenarkan. – K! ONLINE.


Tiga jari hancur tersepit mesin pengisar daging
Oleh NOOR HASLIZA NUSI

31 Januari 2021, 7:26 pm
GEORGE TOWN – Seorang lelaki warga Myanmar terpaksa menahan kesakitan hampir dua jam apabila tangan kanannya tersepit pada mesin pengisar daging di sebuah premis di Taman Relau Jaya di sini tadi.
Mangsa berusia 20 tahun itu dibawa ke Hospital Pulau Pinang dengan bantuan pasukan bomba dari Balai Bomba dan Penyelamat Paya Terubong dalam keadaan tangannya tersangkut pada mesin tersebut.
Pegawai Operasi dari Balai Bomba dan Penyelamat Paya Terubong, Noor Zahidi Ahad berkata, pihaknya menerima panggilan berhubung kejadian berlaku pada pukul 4.34 petang tadi dan tiba ke situ 10 minit kemudian.
Menurutnya, kejadian berlaku semasa mangsa dikatakan sedang mengisar daging dalam kuantiti yang banyak di rumah terbabit.
“Sebaik tiba di lokasi kejadian mendapati mangsa berada dalam keadaan meraung dan berkali-kali meminta tolong anggota mengeluarkan mesin yang tersepit pada tangan kanannya.
“Kita kemudiann membawanya ke Wad Kecemasan Hospital Pulau Pinang untuk menjalankan operasi penyelamatan dan tangannya berjaya dikeluarkan dengan menggunakan peralatan khas termasuk sepana dalam tempoh 10 minit,” katanya kepada Kosmo! di sini tadi.

Beliau memberitahu, akibat kejadian itu, tiga jari mangsa didapati hancur manakala ibu jarinya cedera.
“Keadaan mangsa stabil dan masih lali akibat dibius. Kita difahamkan mangsa telah dimasukkan ke wad untuk rawatan lanjut,” ujarnya. K! ONLINE.